DECRET 155/2015, de 18 de setembre, del Consell, pel qual aprova el Reglament orgànic i funcional de la Conselleria d'Educació, Investigació, Cultura i Esport. [2015/7709] (DOGV núm. 7620 de 22.09.2015) Ref. Base de dades 007529/2015

ANÀLISI JURÍDICA

DATA D'ENTRADA EN VIGOR: 23.09.2015
DATA DE FI DE VIGÈNCIA: 19.12.2017

Aquesta disposició afecta:

     DEROGA
          - DECRET 140/2014, de 5 de setembre, del Consell, pel qual aprova el Reglament Orgànic i Funcional de la Conselleria d'Educació, Cultura i Esport. [2014/8136]
          - CORRECCIÓ d'errades del Decret 140/2014, de 5 de setembre, del Consell, per qual es va aprovar el Reglament Orgànic i Funcional de la Conselleria d'Educació, Cultura i Esport. [2014/8629]
     MODIFICA
          - Decret 47/1989, de 4 d'abril, del Consell de la Generalitat Valenciana, pel qual es regulen les funcions, composició i organització del la Junta Qualificadora de Coneixements de Valencià.

Aquesta disposició està afectada per:

     CORREGIDA PER
          - CORRECCIÓ d'errades del Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport. [2015/8438]
     DEROGADA PER
          - DECRET 186/2017, de 24 de novembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport. [2017/11477]
     MODIFICADA PER
          - DECRET 73/2016, de 10 de juny, del Consell, pel qual es modifica el Decret 155/2015, de 18 de setembre, del Consell, pel qual aprova el Reglament orgànic i funcional de la Conselleria d'Educació, Investigació, Cultura i Esport. [2016/4488]

ANÀLISI DOCUMENTAL

ORIGEN DE DISPOSICIÓ: Conselleria d'Educació, Investigació, Cultura i Esport
GRUP TEMÀTIC: Legislació
MATÈRIES: Organització de l'administració
DESCRIPTORS
     Temàtics: 
reglament intern, administració regional, organització administrativa
,
IX legislatura, Conselleria d'Educació, Investigació, Cultura i Esport

DECRET 155/2015, de 18 de setembre, del Consell, pel qual aprova el Reglament orgànic i funcional de la Conselleria d'Educació, Investigació, Cultura i Esport. [2015/7709]
Índex

Preàmbul
Títol I. Disposicions generals
Article 1. Competències de la Conselleria d’Educació, Investigació, Cultura i Esport
Article 2. Òrgans superiors i centres directius
Article 3. Substitucions
Títol II. Estructura i funcions dels òrgans superiors directius i serveis centrals de la Conselleria
Capítol I. La persona titular de la Conselleria
Secció primera. La persona titular de la Conselleria
Article 4. Atribucions de la persona titular de la Conselleria
Secció segona. Unitats que depenen directament de la persona titular de la Conselleria
Article 5. Gabinet de la persona titular de la conselleria
Capítol II. Les secretaries autonòmiques
Secció primera. Secretaria Autonòmica d’Educació i Investigació

Article 6. Secretaria Autonòmica d’Educació i Investigació
Article 7. Direcció General de Política Educativa
Article 8. Subdirecció d’Innovació i Qualitat Educativa
Article 9. Subdirecció General d’Ordenació
Article 10. Direcció General de Centres i Personal Docent
Article 11. Subdirecció General de Centres Docents
Article 12. Subdirecció General de Personal Docent
Article 13. Direcció General de Política Lingüística i Gestió del Multilingüisme
Article 14. Subdirecció General de Política Lingüística i Gestió del Multilingüisme
Article 15. Direcció General de Formació Professional i Ensenyaments de Règim Especial
Article 16. Subdirecció General de Formació i Qualificació Professional
Article 17. Subdirecció General d’Ensenyaments de Règim Especial

Article 18. Direcció General d’Universitat, Investigació i Ciència

Article 19. Subdirecció General d’Universitat, Investigació i Ciència
Secció segona. Secretaria Autonòmica de Cultura i Esport
Article 20. Secretaria Autonòmica de Cultura i Esport
Article 21. Direcció General de Cultura i Patrimoni
Article 22. Subdirecció General de Patrimoni Cultural i Museus
Article 23. Subdirecció General del Llibre, Arxius i Biblioteques
Article 24. Direcció General d’Esport
Article 25. Subdirecció General d’Esport
Capítol III. Sotssecretaria
Article 26. Sotssecretaria
Article 27. Unitats dependents de la Sotssecretaria
Article 28. Secretaria General Administrativa
Article 29. Subdirecció General de Règim Econòmic
Article 30. Subdirecció General del Gabinet Tècnic
Article 31. Servei de Coordinació de Fons Europeus
Títol III. Les direccions territorials
Article 32. Estructura territorial de la Conselleria d’Educació, Investigació, Cultura i Esport
Article 33. Titulars de les direccions territorials
Article 34. Funcions de les persones titulars de les direccions territorials
Article 35. Atribucions específiques de les persones titulars de les direccions territorials
Article 36. Direcció Territorial d’Educació, Investigació, Cultura i Esport
Disposicions addicionals
Primera. Adscripcions a la Direcció General d’Universitat, Investigació i Ciència
Segona. Entitats adscrites a la conselleria amb competències en cultura
Tercera. Adscripció de museus
Quarta. El Patronat del Palmerar d’Elx i el Patronat del Misteri d’Elx
Cinquena. Adscripció de l’Arxiu Històric de la Comunitat Valenciana
Sisena. Adscripció de la Junta Qualificadora de Coneixements de Valencià
Setena. Comissió de Transparència
Disposició transitòria única. Règim transitori de les unitats i llocs de treball de nivell administratiu
Disposició derogatòria única. Derogació normativa
Disposició final primera. Modificació de l’article 4 del Decret 47/1989, de 4 d’abril, del Consell de la Generalitat Valenciana, pel qual es regulen les funcions, composició i organització de la Junta Qualificadora de Coneixements de Valencià
Disposició final segona: Habilitació per al desplegament i execució del decret
Disposició final tercera. Entrada en vigor

PREÀMBUL

El Decret 7/2015, de 29 de juny, modificat pel Decret 10/2015, de 6 de juliol, ambdós del president de la Generalitat, determina les conselleries en què s’organitza l’administració de la Generalitat, entre les quals es troba la Conselleria d’Educació, Investigació, Cultura i Esport, amb competències en matèria d’educació, investigació, formació professional reglada, universitats i ciència, promoció i patrimoni cultural, política lingüística i esport.
Per la seua banda, el Decret 103/2015, de 7 de juliol, del Consell, estableix l’estructura orgànica bàsica de la Presidència i de les conselleries de la Generalitat.
Raons d’eficiència aconsellen adequar l’estructura orgànica i funcional de la Conselleria d’Educació, Investigació, Cultura i Esport al nou marc normatiu i règim competencial, que fa necessària l’aprovació d’un reglament orgànic i funcional de l’esmentada conselleria que determine les funcions que s’atribueixen als òrgans superiors i centres directius que la componen, així com a les unitats administratives que s’adscriuen a cada un d’aquells.
Per tot això, de conformitat amb el que estableixen els articles 28.f i 64 de la Llei 5/1983, de 30 de desembre, del Consell, a proposta del conseller d’Educació, Investigació, Cultura i Esport, i amb la deliberació prèvia del Consell, en la reunió del dia 18 de setembre de 2015,

DECRETE

TÍTOL I
Disposicions generals

Article 1. Competències de la Conselleria de Educació, Investigació, Cultura i Esport
1. La Conselleria d’Educació, Investigació, Cultura i Esport és el departament del Consell al qual correspon exercir les competències en matèria d’educació, investigació, formació professional reglada, universitats i ciència, promoció i patrimoni cultural, política lingüística i esport.
2. Territorialment, la Conselleria s’organitza en serveis centrals, que estenen la seua competència a tot l’àmbit de la Comunitat Valenciana, i direccions territorials, amb competència d’àmbit provincial.

Article 2. Òrgans superiors i centres directius
La Conselleria d’Educació, Investigació, Cultura i Esport, sota l’autoritat de la persona titular de la Conselleria, està integrada pels òrgans superiors i centres directius següents:
1. Secretaria Autonòmica d’Educació i Investigació.
2. Secretaria Autonòmica de Cultura i Esport.
3. Sotssecretaria.
4. Direcció General de Política Educativa.
5. Direcció General Centres i Personal Docent.
6. Direcció General de Política Lingüística i Gestió del Multilingüisme.
7. Direcció General de Formació Professional i Ensenyaments de Règim Especial.
8. Direcció General d’Universitat, Investigació i Ciència.
9. Direcció General de Cultura i Patrimoni.
10. Direcció General d’Esport.

Article 3. Substitucions
En els casos d’absència o malaltia de la persona titular del departament, serà aplicable el que disposa l’apartat i de l’article 12 de la Llei del Consell. Fins que es resolga la substitució, les funcions d’aquell o aquella com a titular del departament seran exercides temporalment pels titulars de les secretaries autonòmiques, Sotssecretaria o direccions generals, a excepció de les que li corresponen com a membre del Consell, seguint l’ordre de prelació previst en l’article 2 del present reglament.
Este ordre serà aplicable així mateix, a l’efecte de la substitució, per a les secretaries autonòmiques, Sotssecretaria i direccions generals.
El que estableixen els paràgrafs anteriors s’entén sense perjuí del que, si és el cas, dispose la persona titular de la Conselleria mitjançant una resolució.

TÍTOL II
De l’estructura i funcions dels òrgans superiors directius i serveis centrals de la Conselleria

CAPÍTOL I
La persona titular de la Conselleria

Secció 1a
La persona titular de la Conselleria

Article 4. Atribucions de la persona titular de la Conselleria
1. El conseller o consellera d’Educació, Investigació, Cultura i Esport és l’autoritat superior de la conselleria i exerceix totes les atribucions conferides per la Llei del Consell, així com qualsevol altra que li atorgue l’ordenament jurídic en l’àmbit competencial assignat a la Conselleria d’Educació, Investigació, Cultura i Esport.
2. La persona titular de la Conselleria, sota la superior autoritat del Consell, assumeix la representació orgànica de la Conselleria d’Educació, Investigació, Cultura i Esport davant de qualsevol classe d’institucions públiques i privades.

Secció 2a
Unitats que depenen directament de la persona titular 
de la Conselleria

Article 5. Gabinet de la persona titular de la Conselleria
1. El gabinet de la persona titular de la Conselleria és la unitat de suport, assessorament i assistència immediata a esta, de qui depén directament.
2. El gabinet de la persona titular de la Conselleria té a càrrec seu el manteniment de les relacions de la persona titular del departament amb els alts òrgans i institucions de la Generalitat, de l’Estat i de les altres administracions públiques, així com l’exercici de totes les funcions que se li encomanen.

CAPÍTOL II
Les secretaries autonòmiques

Secció 1a
Secretaria Autonòmica d’Educació i Investigació

Article 6. Secretaria Autonòmica d’Educació i Investigació
1. La Secretaria Autonòmica d’Educació i Investigació és l’òrgan superior de la Conselleria d’Educació, Investigació, Cultura i Esport que assumeix, sota la superior direcció de la persona titular de la Conselleria, les funcions que li atribueix l’article 68 de la Llei del Consell en matèria de política d’ensenyament, educació, formació professional reglada, universitat i formació superior, investigació, innovació i ciència, transferència ciència-tecnologia, política lingüística i personal docent, el foment de la participació dels diferents sectors de la comunitat educativa. Així mateix, assumeix directament la superior direcció de la Inspecció educativa, la formació del professorat i la planificació, programació i gestió de les infraestructures educatives.

2. La Secretaria Autonòmica d’Educació i Investigació dirigirà, impulsarà i coordinarà les relacions institucionals amb altres entitats públiques o privades, sense perjuí de les atribucions legals i reglamentàries d’altres òrgans de l’administració de la Generalitat.
3. De la Secretaria Autonòmica d’Educació i Investigació depenen els següents centres directius:
a) Direcció General de Política Educativa.
b) Direcció General de Centres i Personal Docent.
c) Direcció General de Política Lingüística i Gestió del Multilingüisme.
d) Direcció General de Formació Professional i Ensenyaments de Règim Especial.
e) Direcció General d’Universitat, Investigació i Ciència.
4. Queden adscrits a la Secretaria Autonòmica d’Educació i Investigació les unitats administratives següents:
4.1. La Inspecció General d’Educació, amb rang de servei, a la qual s’assignen les funcions següents:
a) Planificar, supervisar i impulsar la inspecció sobre tots els centres, serveis, programes i activitats que integren el sistema educatiu no universitari, tant públics com privats, en l’àmbit de la Comunitat Valenciana.
b) Regular i potenciar normativament les actuacions de la Inspecció educativa en els centres educatius.
c) Assegurar el compliment de les lleis, la garantia dels drets i l’observança dels deures de la comunitat educativa en el seu conjunt.

d) Col·laborar en la millora del sistema educatiu i la qualitat de l’ensenyament, en l’àmbit de les seues competències i en els termes que reglamentàriament s’establisquen.
e) Coordinar les unitats administratives territorials que exerceixen aquestes funcions i planificar la formació contínua dels inspectors i inspectores d’educació adscrits a aquestes unitats.
f) Impulsar i dur a terme l’avaluació, tant interna com externa, dels centres docents no universitaris i col·laborar en l’avaluació diagnòstica en els termes que s’establisquen.
g) Coordinar, a instàncies dels òrgans competents, la participació de la Inspecció educativa en l’estudi de les necessitats educatives i en la planificació, coordinació, gestió i supervisió dels recursos educatius corresponents.
4.2. El Servei d’Infraestructures, al qual li corresponen les funcions següents:
a) Redacció, gestió i supervisió dels projectes tècnics de construccions escolars i la direcció, el seguiment i el control de l’execució de les obres en centres educatius, tot això amb referència a aquells l’execució dels quals assumisca directament la Conselleria.
b) Elaborar les normes de disseny i qualitat dels centres docents.
c) Planificar i estudiar, conjuntament i en coordinació amb els centres directius competents, el programa de necessitats de construccions escolars i la realització d’estudis de viabilitat tècnica de parcel·les.

d) La revisió i actualització dels mòduls de cost de les obres, així com els preus unitaris d’estudis i treballs relacionats amb aquells.
e) Emetre informes en matèria d’infraestructures educatives i sobre tots aquells documents urbanístics referents a la reserva de sòl dotacional d’ús escolar, de conformitat amb la normativa vigent.
f) Coordinar tots els requeriments necessaris per a la posada en funcionament dels centres, tant en les seues infraestructures, com en dotacions i instal·lacions.
g) Seguiment dels programes de necessitats dels centres educatius inclosos en els plans de construcció i adequació dels centres.

h) Coordinació tècnica amb les unitats tècniques de construcció de les direccions territorials del departament, en aquells temes relacionats amb les funcions del servei.
i) Suport tècnic i supervisió de la documentació tècnica pel que fa al compliment dels requisits mínims dels espais exigibles per la normativa específica en cada nivell d’ensenyança, en la tramitació dels expedients relatius a la creació, autorització i modificació de centres privats; així com dels centres públics que no són de titularitat de la Generalitat.

4.3. El Servei de Formació del Professorat, al qual li corresponen les funcions següents:
a) Dissenyar, organitzar, coordinar i executar els programes i accions en matèria de formació del professorat dels nivells no universitaris.

b) Gestionar l’acreditació, l’homologació i el reconeixement de les accions de formació del professorat, i l’anotació en el Registre de Formació Permanent del Professorat.
c) Seguiment i supervisió de les activitats formatives que realitzen les entitats col·laboradores.
d) La superior direcció, ordenació i gestió dels centres de formació, innovació i recursos educatius (CEFIRE) de la Comunitat Valenciana.

e) Elaborar i coordinar les publicacions de materials didàctics i de suport al professorat.
f) Gestionar convenis i les actuacions necessàries per a desenvolupar diferents programes de suport en els centres educatius.
4.4. El Servei de Relacions Institucionals, al qual li corresponen les funcions següents:
a) L’exercici de la secretaria de les meses de negociació amb els representants de tots els sectors de la comunitat educativa.
b) Elaborar la proposta de calendari de reunions, preparar, coordinar i gestionar el seguiment de les reunions i formular informes sobre la matèria quan siga requerit per a això.
c) Coordinar la informació i la comunicació de les unitats dependents de la Conselleria amb les organitzacions sindicals i òrgans de representació del personal docent de centres docents públics, així com qualssevol altres funcions relatives a l’àmbit sindical del personal docent que li siguen encomanades.
d) Coordinar la informació i la comunicació de les unitats dependents de la Conselleria amb les associacions de pares i mares d’alumnes i els estudiants.
e) Dur a terme la interlocució amb les organitzacions empresarials i sindicals del sector privat concertat, en l’àmbit funcional del centre directiu.

Article 7. Direcció General de Política Educativa
1. La Direcció General de Política Educativa exercirà les funcions previstes en l’article 70 de la Llei del Consell i assumeix les funcions en matèria d’innovació educativa, educació a distància, ordenació acadèmica, avaluació general del sistema educatiu pel que fa a ensenyances no universitàries, anàlisi del seu resultat i la proposta de mesures, iniciatives i actuacions per a la millora de la qualitat de l’ensenyament, la planificació educativa ordinària i el foment de l’educació en igualtat i, en particular, exercirà les funcions següents:
a) Promoure el model d’escola definit per la Conselleria i assessorar els centres educatius per a garantir un correcte desenvolupament dels seus projectes educatius.
b) Dissenyar i realitzar l’avaluació general del sistema educatiu no universitari, sense perjuí de les competències atribuïdes a altres òrgans directius.
c) Fomentar l’aplicació dels principis de qualitat i excel·lència en el sistema educatiu, implementant els sistemes de gestió, i altres mesures que contribuïsquen a la seua millora contínua.
d) Proposar, dissenyar, coordinar i executar programes, projectes i qualsevol tipus d’actuació que tinga com a fi la innovació curricular, metodològica, didàctica i d’organització en els centres docents i que implique diferents agents de la comunitat escolar.
e) Planificar, organitzar i gestionar l’educació a distància i emetre informes sobre la seua autorització.
f) Ordenar les ensenyances que ofereix el sistema educatiu, a excepció de l’ensenyança universitària, la formació professional, els ensenyaments de règim especial i les ensenyances artístiques superiors, així com adaptar l’ordenació acadèmica a les diferències individuals de l’alumnat.
g) Elaborar els currículums educatius i establir els criteris per a impartir-los en els centres docents de les ensenyances a què es refereix l’apartat anterior.
h) Ordenar i gestionar els serveis especialitzats d’orientació educativa, psicopedagògica i professional, així com el suport als centres educatius i altres organismes amb funcions en aquesta matèria.
i) Promoure, dissenyar, implementar i coordinar mesures que propicien la millora del clima escolar i de l’educació en igualtat.
j) Elaborar, coordinar i promoure materials didàctics i de suport al professorat i a les famílies.
k) Promoure, dissenyar, implementar i coordinar mesures de prevenció i intervenció davant dels conflictes i la promoció de la convivència.
l) Elaborar l’estadística educativa no universitària.
m) Planificar, elaborar i proposar criteris per a l’ordenació del règim jurídic, administratiu i econòmic dels centres docents.
n) Planificar els centres educatius d’acord amb les necessitats d’escolarització.
o) Oferir als centres docents el suport i l’assessorament tècnic necessari en les actuacions relatives a l’experimentació, aplicació, desenvolupament i millora del plurilingüisme, així com la seua avaluació a fi de realitzar les propostes de millora necessàries.
p) Estudiar, proposar i executar plans d’actuació per a garantir la plena efectivitat de la cooficialitat del valencià i del castellà en el sistema educatiu, així com dissenyar, promocionar, autoritzar i assessorar els programes d’educació plurilingüe en els nivells no universitaris.

q) Formular propostes de creació, modificació, transformació i supressió dels centres docents públics.
r) Tramitar, proposar i, en general, executar els actes de gestió econòmica i administrativa que li corresponguen dins de l’àmbit funcional del centre directiu i d’acord amb el que establisquen les disposicions i instruccions dictades pels òrgans competents.
s) Actualitzar els continguts de la pàgina web de la Conselleria, en l’àmbit funcional de la Direcció General, sense perjuí de les atribucions de l’òrgan competent en matèria de tecnologies de la informació.
t) Elaborar, emetre informes i proposar disposicions sobre les matèries del seu àmbit funcional, així com dictar resolucions, circulars i instruccions en assumptes de la seua competència.
u) Col·laborar amb altres administracions, institucions i organismes que tinguen competències o atribucions en alguna de les funcions anteriorment descrites.
v) Organitzar, gestionar i dirigir l’Observatori de l’Educació.
w) Qualsevol altra funció que li encomane la persona titular de la Conselleria o de la secretaria autonòmica corresponent, o que li conferisquen les disposicions vigents.
2. De la Direcció General Política Educativa depenen les següents unitats administratives de nivell superior:
a) Subdirecció General d’Innovació i Qualitat Educativa.
b) Subdirecció General d’Ordenació.

Article 8. Subdirecció General d’Innovació i Qualitat Educativa
1. A la Subdirecció General d’Innovació i Qualitat Educativa li correspon planificar, dirigir, controlar, coordinar i supervisar l’activitat dels serveis sota la seua dependència que s’indiquen a continuació:

a) Servei d’Avaluació i Estudis.
b) Servei d’Innovació i Qualitat.
2. Al Servei d’Avaluació i Estudis li corresponen les funcions següents:
a) Proposar, dissenyar i executar accions d’avaluació del sistema educatiu valencià.
b) Donar a conéixer el procés d’elaboració de les accions d’avaluació i fomentar el seu ús per a la millora.
c) Promoure l’elaboració de plans de millora en els centres educatius i fer un seguiment de la seua aplicació i dels resultats obtinguts.

d) Proposar l’assignació de recursos als centres per aplicar els plans de millora, que inclouen les diferents mesures de compensació educativa.
e) Establir el procés d’elaboració i producció de l’estadística educativa no universitària, així com definir, dirigir i coordinar els agents que hi intervenen i els mitjans tècnics a utilitzar.
f) Efectuar l’anàlisi i la gestió dels indicadors vinculats a l’estadística educativa no universitària.
g) Recopilar informació de distints organismes nacionals i internacionals, la temàtica dels quals estiga relacionada amb les competències de la Conselleria d’Educació, Investigació, Cultura i Esport.
h) Elaborar informes de les dades recopilades per mitjà de les accions d’avaluació del sistema educatiu, així com la informació acadèmica disponible en altres unitats administratives de la Conselleria, i la publicada per altres organismes nacionals i internacionals.
i) L’avaluació de les experiències educatives que es realitzen als centres a través dels quals s’impartisca l’educació a distància, en coordinació amb el Servei d’Innovació i Qualitat i altres serveis.
j) El disseny, l’actualització, l’aplicació i la difusió del Sistema Valencià d’Indicadors Educatius.
3. Al Servei d’Innovació i Qualitat li correspon:
a) Proposar, dissenyar, coordinar i executar programes, projectes i qualsevol tipus d’actuació que tinga com a fi la innovació curricular, metodològica, didàctica i d’organització en els centres docents i que implique diferents agents de la comunitat escolar.
b) Assessorar i promoure la implementació de pràctiques innovadores proposades pels centres educatius, així com per grups de docents, constituïts com a equips d’investigació, amb la finalitat d’avaluar i difondre pràctiques transferibles.
c) Proposar, dissenyar i executar accions per a l’aplicació en els centres docents de sistemes de gestió i la seua estructura de reconeixements, i de qualsevol tipus de mesures que porten a la millora contínua i a la promoció dels principis de qualitat i excel·lència en el sistema educatiu.
d) Gestionar i desenvolupar les accions de qualitat per a dotar els centres d’autonomia.
e) Prestar als centres docents el suport i l’assessorament tècnic necessari en les actuacions relatives a l’experimentació, l’aplicació, el desenvolupament i el foment del plurilingüisme, així com fer-ne l’avaluació, a fi de realitzar les propostes de millora necessàries, en coordinació amb el Servei d’Avaluació i Estudis i amb el Servei d’Educació Plurilingüe.
f) Promoure i desenvolupar programes i accions destinades a dinamitzar les biblioteques escolars i fomentar la lectura mitjançant el suport tècnic i didàctic als centres educatius, en col·laboració amb altres serveis.
g) Participar en programes educatius de la Unió Europea corresponents a les ensenyances no professionalitzadores.
h) Gestionar els marcs de col·laboració amb altres administracions i entitats públiques o privades, tant educatives com econòmiques i socials, per a l’adopció i l’elaboració de projectes per a la millora de la qualitat educativa.
i) Promoure, dissenyar, implementar i coordinar accions que propicien la millora del clima escolar i la convivència en els centres educatius.
j) Coordinar, junt amb altres organismes i entitats, les actuacions encaminades a evitar l’absentisme escolar.
k) Fomentar la participació dels diferents sectors de la comunitat escolar en la vida dels centres docents.

Article 9. Subdirecció General d’Ordenació
1. A la Subdirecció General d’Ordenació li correspon planificar, dirigir, controlar, coordinar i supervisar l’activitat dels serveis sota la seua dependència que s’indiquen a continuació:
a) Servei de Planificació educativa.
b) Servei d’Ordenació Acadèmica.
c) Servei d’Educació Plurilingüe.
2. Al Servei de Planificació Educativa li correspon:
a) Elaborar propostes de creació, modificació i transformació de centres docents públics, així com d’unitats pedagògiques hospitalàries.

b) Dur a terme estudis i la proposta de planificació de la xarxa de centres docents públics i de programació d’obres dels esmentats centres.

c) Elevar propostes de distribució territorial de l’oferta d’unitats i grups de les diferents etapes educatives no universitàries en el cas dels centres públics, en col·laboració amb els serveis competents en matèria de formació professional i ensenyaments de règim especial.

d) Realitzar estudis i proposar la resolució de l’adscripció de centres públics i de les sol·licituds d’adscripció de centres privats concertats a altres centres, a l’efecte de l’escolarització del seu alumnat. En els casos en què siga procedent, en col·laboració amb el servei competent en matèria de centres concertats i privats.
e) Elaborar estudis sobre necessitats d’escolarització, en col·laboració amb el servei competent en matèria de centres concertats i privats.

3. Al Servei d’Ordenació Acadèmica li correspon:
a) Proposar l’ordenació acadèmica de l’Educació Infantil, l’Educació Primària, l’Educació Secundària Obligatòria, el Batxillerat l’educació especial, l’educació a distància i l’educació de persones adultes.

b) Elaborar els currículums oficials corresponents a les ensenyances indicades en l’apartat anterior, així com l’establiment de criteris i orientacions per a la seua impartició en els centres docents, fomentant la seua autonomia pedagògica.
c) Proposar la resolució d’equivalències d’estudis, als efectes acadèmics i professionals, entre anteriors ordenacions del sistema educatiu i l’ordenació vigent així com de ciutadans d’altres països de la Unió Europea, en col·laboració amb l’Alta Inspecció.
d) Convocar premis extraordinaris al rendiment acadèmic en aquelles ensenyances l’ordenació de les quals correspon a aquest servei.
e) Estudiar, elaborar i proposar les condicions tecnicopedagògiques que ha de reunir el personal docent i el desenvolupament de la seua activitat; així com formular criteris pedagògics respecte a les característiques dels centres docents.
f) Proposar resolucions individualitzades de situacions acadèmiques de l’alumnat.
g) Proposar la regulació de les mesures acadèmiques i organitzatives per a l’atenció a la diversitat d’aptituds, necessitats, interessos, motivacions i ritmes de maduració de l’alumnat d’Educació Infantil, d’Educació Primària, d’Educació Secundària Obligatòria i de Batxillerat que permeten als centres docents una organització flexible de les ensenyances.
h) Proposar l’ordenació de l’orientació educativa, psicopedagògica i professional i la tutoria com a mesura d’atenció a la diversitat i com a element de coordinació de l’atenció a les diferències individuals en els centres docents.
i) Proposar la regulació i desenvolupar mesures acadèmiques i organitzatives per a l’adequada escolarització, integració i inclusió de l’alumnat amb necessitat específica de suport educatiu.
j) Desenvolupar mesures acadèmiques i organitzatives per a la compensació de les desigualtats en educació i l’atenció a l’alumnat que es trobe en situació desfavorable.
k) Proposar l’assignació de recursos materials i personals per als alumnes amb necessitats educatives específiques.
l) Determinar el perfil dels professionals que assistisquen els centres de Primària i Secundària per a la atenció a l’alumnat amb necessitats educatives especials o amb necessitats de compensació educativa, així com la formulació de criteris pedagògics respecte a les característiques dels centres docents i materials individuals.
m) Registrar i proposar la regulació de les necessitats educatives específiques de l’alumnat, així com de l’avaluació psicopedagògica d’estes.
n) Proposar la regulació, gestionar i promoure els serveis d’orientació educativa, psicopedagògica i professional.
o) Proposar la regulació acadèmica i organitzativa dels processos d’ensenyament-aprenentatge.
p) Gestionar l’educació a distància en coordinació amb la Direcció General de Centres i Personal Docent.
q) Gestionar i resoldre les acreditacions i reconeixements de tècnic superior d’Educació Infantil, excepte en aquells aspectes que estiguen atribuïts a la conselleria amb competències en matèria de funció pública.
r) Gestionar i resoldre les sol·licituds d’idoneïtat i titulació del professorat d’Educació Primària, Secundària Obligatòria i Batxillerat.

s) Coordinar la tutorització de pràctiques per part del professorat d’Educació Infantil, Primària i Secundària conjuntament amb les universitats.
t) Gestionar i organitzar proves de Batxillerat per a persones majors de vint anys i de Graduat en Educació Secundària Obligatòria.

u) Gestionar i dotar les unitats específiques de comunicació i llenguatge amb les funcions següents: possibilitat d’atenció especialitzada a l’alumnat amb trastorn de l’espectre autista i trastorn específic del llenguatge dins d’un context de major normalització i/o inclusió. Facilitar els recursos personals, materials i organitzatius, així com metodologies adaptades a les característiques i necessitats d’aquest alumnat i potenciar el màxim desenvolupament de les seues capacitats, especialment les de comunicació i interacció social.
4. Al Servei d’Educació Plurilingüe li corresponen les següents funcions:
a) Promocionar el plurilingüisme i la interculturalitat en l’àmbit de l’educació no universitària.
b) Realitzar l’estudi, la proposta i l’execució dels plans d’actuació per a garantir la plena efectivitat de la cooficialitat del valencià en el sistema educatiu de la Comunitat Valenciana en coordinació amb la Direcció General de Política Lingüística i Gestió del Multilingüisme.

c) Dissenyar programes d’educació plurilingüe i intercultural, així com promocionar i gestionar l’autorització d’aquests programes en els centres docents i atendre la seua problemàtica.
d) Realitzar el seguiment estadístic dels centres docents i alumnat d’educació plurilingüe i intercultural.
e) Coordinar amb el Servei d’Ordenació Acadèmica l’elaboració de la normativa que genere l’aplicació dels programes plurilingües i interculturals a la Comunitat Valenciana.
f) Elaborar, coordinar i promoure publicacions de materials didàctics i de suport per a l’educació plurilingüe i intercultural.
g) Promoure actuacions que contribuïsquen a la normalització lingüística del valencià als centres educatius.
h) Elaborar i executar plans de promoció de programes plurilingües òptims.
i) Coordinar i establir plans de treball per a l’Assessoria d’Educació Plurilingüe.
j) Gestionar les exempcions de l’àrea de valencià.

Article 10. Direcció General de Centres i Personal Docent
1. La Direcció General de Centres i Personal Docent exercirà les funcions previstes en l’article 70 de la Llei del Consell en matèria de centres docents, serveis educatius, tot això referit a Educació Infantil, Educació Primària, Educació Secundària Obligatòria, Batxillerat, educació especial, i educació de persones adultes. Així mateix, assumeix les funcions en matèria de proposta i execució de la política de personal docent de la conselleria, excepte en aquelles matèries atribuïdes a la conselleria amb competència en administració pública. En particular, exercirà les funcions següents:
a) Proposar l’ordenació del règim jurídic, administratiu i econòmic dels centres docents no universitaris i la dotació dels mitjans materials dels centres i dels serveis de suport educatiu.
b) La proposta d’autorització, reconeixement, homologació, transformació, modificació o supressió de centres educatius privats.

c) La tramitació, proposta i gestió dels concerts educatius amb els titulars dels centres privats.
d) El registre dels centres educatius, així com l’autorització i supressió de les ensenyances a impartir en els centres públics i privats.
e) L’exercici de les facultats en matèria de règim disciplinari i sancionador en relació amb els centres docents, sense perjuí de les que l’ordenament jurídic atribuïsca a la persona titular del departament.

f) L’edició, gestió i registre de l’historial acadèmic de l’alumnat i, si és el cas, dels llibres d’escolaritat acreditatius dels estudis dels diferents nivells i etapes
g) L’expedició de títols i diplomes acadèmics i professionals d’ensenyances no universitàries, la competència dels quals corresponga a la conselleria competent en matèria d’educació. Gestió del Registre dels títols acadèmics i professionals de la Comunitat Valenciana.
h) La gestió en matèria de beques i ajudes a l’estudi en l’àmbit no universitari, així com les ajudes i subvencions a concedir, dins de l’àmbit funcional d’aquesta direcció general.
i) La planificació, ordenació i execució d’actuacions relatives al transport i menjador escolar, serveis escolars, escola-llar i altres de naturalesa anàloga.
j) Exercir la direcció del personal docent dependent de la Conselleria i les funcions de proposta, gestió i execució en matèria de personal no docent dels centres educatius, en concret fisioterapeutes, educadors especials i educadors d’escola infantil, excepte en aquells aspectes que estiguen atribuïts a la conselleria amb competències en matèria de funció pública.
k) Crear, modificar i suprimir els llocs de treball de les plantilles dels centres docents, dels serveis de suport educatiu i dels llocs d’assessors tècnics docents i coordinadors tècnics docents, així com l’elaboració, aprovació i publicació de les plantilles de personal docent dels mencionats centres i serveis i llocs, i proposar la dotació de llocs de treball de personal no docent, d’acord amb la planificació prevista.

l) Gestió i actualització del Registre de Personal Docent no Universitari, sense perjuí de les funcions que tinguen encomanades altres òrgans o departaments de la Generalitat.
m) Elaborar i proposar per a la seua aprovació l’oferta d’ocupació pública de personal docent, així com dictar totes les resolucions i actes administratius que es requerisquen en els procediments selectius per a l’ingrés en la funció pública docent no universitària, excepte la convocatòria i l’aprovació de les bases, que es realitzarà per ordre de la persona titular de la Conselleria.
n) Convocar, gestionar i resoldre els procediments per a la provisió de llocs de treball de caràcter docent que depenguen del departament.

o) Estudiar, proposar i desenvolupar mesures que tendisquen a la millora de les condicions de treball i de la productivitat, sense perjuí de les atribucions que corresponguen als òrgans competents en matèria de funció pública.
p) Exercir les facultats disciplinàries respecte del personal docent dependent de la Conselleria, excepte les que l’ordenament jurídic atribueix a altres òrgans.
q) La tramitació, proposta i, en general, execució dels actes de gestió econòmica i administrativa que li corresponguen, dins de l’àmbit funcional del centre directiu i d’acord amb el que establisquen les disposicions i instruccions dictades pels òrgans competents.

r) Actualització dels continguts de la pàgina web de la Conselleria, en l’àmbit funcional del centre directiu, sense perjuí de les atribucions de l’òrgan competent en matèria de tecnologies de la informació.

s) L’elaboració, emissió d’informes i proposta de disposicions sobre les matèries del seu àmbit funcional, així com el dictat de resolucions, circulars i instruccions en assumptes de la seua competència.
t) Estudiar, elaborar i proposar les condicions tecnicopedagògiques que ha de reunir l’equipament escolar i el material didàctic.
u) Qualsevol altra funció que li encomanen els titulars de la Conselleria o la secretaria autonòmica de les quals depén, o li conferisquen les disposicions vigents.
2. El Centre Específic d’Educació a Distància s’adscriu orgànicament a la Direcció General de Centres i Personal Docent.
3. De la Direcció General de Centres i Personal Docent depenen les següents unitats administratives de nivell superior:
a) Subdirecció General de Centres Docents.
b) Subdirecció General de Personal Docent.
Article 11. Subdirecció General de Centres Docents
1. A la Subdirecció General de Centres Docents li correspon planificar, dirigir, controlar, coordinar i supervisar l’activitat dels serveis sota la seua dependència que s’indiquen a continuació:
a) Servei de Centres Públics i Serveis Complementaris.
b) Servei de Centres Privats Concertats i Centres Privats.
c) Servei de Títols, Beques i Ajudes a l’Estudi.
Les funcions que s’atribueixen a aquestes unitats administratives corresponen als centres d’ensenyança no universitària.
2. Al Servei de Centres Públics i Serveis Complementaris li corresponen les funcions següents:
a) Elaboració de la normativa de creació de centres públics i d’implantació d’ensenyances en aquests.
b) Previsió, projecció, tramitació, proposta i execució del lliurament dels fons econòmics als centres públics corresponents a les despeses de funcionament.
c) Tramitació, gestió i proposta de resolució dels assumptes jurídics i administratius dels centres docents no universitaris públics.

d) Gestió i actualització del Registre de Centres Docents.
e) Elaboració d’estudis i propostes de normativa reguladora dels centres docents públics.
f) Gestió dels contractes de serveis i subministraments per als centres docents públics no universitaris, el control i coordinació per a la seua correcta prestació i la tramitació del seu pagament, així com altres de la competència de la mateixa direcció general.
g) Seguiment, control, proposta i tramitació del pagament dels contractes del servei de transport escolar.
h) Gestió i tramitació del pagament de les ajudes individualitzades dels serveis de menjador i transport escolar.
i) Elaboració d’estudis i propostes de normativa reguladora dels serveis complementaris dels centres docents públics.
j) Estudiar, proposar i gestionar l’equipament dels centres públics i serveis escolars.
3. Al Servei de Centres Privats Concertats i Centres Privats li corresponen les funcions següents:
a) Tramitació, gestió i proposta de resolució dels assumptes jurídics i administratius dels centres docents no universitaris privats.

b) Tramitació, gestió i propostes de resolució de creació, autorització i modificació de centres privats no universitaris, així com dels centres públics que no són de titularitat de la Generalitat i de les ensenyances que impartisquen.
c) Col·laborar en la programació de l’oferta educativa de places escolars.
d) Elaborar les propostes de concert educatiu en el marc de la programació de l’oferta educativa.
e) Definir les plantilles docents dels centres privats concertats, vinculades al concert que en cada moment tinguen subscrit.
f) Previsió, projecció, tramitació, proposta i execució de la gestió econòmica conduent al compliment de les obligacions derivades dels concerts educatius.
g) Elaboració d’estudis i propostes de normativa reguladora dels centres docents privats.
4. Al Servei de Títols, Beques i Ajudes a l’Estudi li corresponen les funcions següents:
a) L’expedició dels títols i diplomes acadèmics i professionals de les ensenyances no universitàries la competència dels quals corresponga a la Conselleria d’Educació, Investigació, Cultura i Esport.
b) Gestió i actualització del registre de títols acadèmics i professionals de la Comunitat Valenciana.
c) Gestió de beques i ajudes a l’estudi corresponents a l’alumnat que curse estudis en centres docents no universitaris.
d) Edició, gestió i registre de llibres de qualificacions de les ensenyances que així ho exigisquen.
e) Tramitació, elaboració de les propostes de resolució i gestió d’ajudes i de subvencions que corresponguen a l’àmbit funcional del centre directiu.

Article 12. Subdirecció General de Personal Docent
1. A la Subdirecció General de Personal Docent li correspondrà assessorar i donar recolzament i suport tècnic a la persona titular de la direcció general per a la determinació i dotació de les plantilles docents d’acord amb les necessitats educatives, així com dirigir, planificar, controlar, coordinar i supervisar l’activitat dels serveis sota la seua dependència que s’indiquen a continuació:
a) Servei de Selecció i Provisió de Personal Docent.
b) Servei de Gestió i Règim Jurídic de Personal Docent.
c) Servei de Gestió i Determinació de Plantilles de Personal Docent.

2. Al Servei de Selecció i Provisió de Personal Docent li corresponen les funcions següents:
a) Elaborar i gestionar l’oferta d’ocupació pública docent.
b) Elaborar totes les resolucions i actes administratius que es requerisquen en els procediments selectius d’ingrés en els cossos docents i mobilitat en la funció pública docent.
c) Gestionar els procediments de provisió de llocs de treball en la funció pública docent, tant per mitjà de la gestió de les borses del personal interí, com a través de la gestió dels concursos de trasllats.

d) Gestionar el Registre de Personal Docent no universitari.
3. Al Servei de Gestió i Règim Jurídic de Personal Docent li corresponen les funcions següents:
a) Gestió, informe i proposta d’assumptes relatius a les situacions administratives, sol·licituds de compatibilitat, permisos i llicències del personal docent, així com les indemnitzacions per raó del servei del personal esmentat.
b) Tramitació i, si és el cas, proposta de resolució d’expedients disciplinaris del mencionat personal.
c) Tramitació i elaboració de propostes de resolució en matèria del règim jurídic del personal docent i dels recursos interposats en aquestes matèries.
d) Tramitar les comissions de servei del personal docent motivades per necessitats del sistema educatiu.
4. Al Servei de Gestió i Determinació de Plantilles de Personal Docent li corresponen les funcions següents:
a) Elaborar les plantilles orgàniques de personal i la proposta de plantilles de personal no docent dels centres públics no universitaris i totes les resolucions i actes administratius que es requerisquen en els esmentats procediments.
b) Informar sobre les supressions, modificacions i noves creacions de llocs de treball docents i les propostes de creació, modificació o supressió dels no docents derivades de les futures necessitats del sistema educatiu.
c) La gestió del següent personal no docent, destinat en centres docents públics: fisioterapeutes, educadors o educadores d’educació especial i educadors o educadores d’escola infantil, excepte en aquells aspectes que corresponguen a la conselleria amb competències en funció pública.

Article 13. Direcció General de Política Lingüística i Gestió del Multilingüisme
La Direcció General de Política Lingüística i Gestió del Multilingüisme exerceix les funcions previstes en l’article 70 de la Llei del Consell, assumeix les funcions en matèria de política lingüística, traducció i correcció de textos i multilingüisme en l’àmbit dels ensenyaments no universitaris, així com l’ordenació i gestió de les escoles oficials d’idiomes. Tindrà com a finalitat impulsar el desplegament de la legislació lingüística derivada de l’article 6 de l’Estatut d’Autonomia de la Comunitat Valenciana, i vetlar per l’aplicació de la política lingüística que estableix el Consell per a les dos llengües oficials, per a la normalització, la promoció de l’ús del valencià i per a la gestió del multilingüisme i els programes europeus. En conseqüència, exercirà les funcions següents:
a) Dirigir, analitzar, coordinar i executar la política lingüística d’acord amb la planificació lingüística de la Generalitat i amb la normativa legal vigent.
b) Impulsar els treballs i les actuacions establides en el Pla de Foment del Coneixement i Ús del Valencià en l’administració de la Generalitat, i la seua coordinació institucional, sense perjudici de les competències que en aquesta matèria puguen correspondre a altres òrgans de l’administració de la Generalitat.
c) Informar, proposar i, elaborar els projectes de normes i disposicions relacionades amb la política lingüística, amb la normalització, la promoció i el foment de l’ús del valencià i la gestió del multilingüisme, i informar sobre els projectes normatius de caràcter general que s’hi relacionen que siguen promoguts per les diverses conselleries i òrgans dependents de l’administració de la Generalitat.

d) Coordinar les accions i mesures de planificació lingüística de les conselleries i òrgans dependents de l’administració de la Generalitat per a garantir l’acció interdepartamental i transversal de la política lingüística del Consell.
e) Impulsar i coordinar les actuacions de política lingüística i de normalització de l’ús del valencià en les diferents administracions públiques no dependents de la Generalitat, radicades a la Comunitat Valenciana, mitjançant una xarxa tècnica per a l’ús del valencià.
f) Proposar a la Comissió Interdepartamental per a l’Ús del Valencià els acords relatius a l’ús oficial del valencià dins l’àmbit de l’administració de la Generalitat i de les entitats i institucions públiques que en depenen.
g) Assessorar les administracions públiques en tot allò relatiu a l’ús del valencià i el multilingüisme i en la formació i el perfeccionament del seu personal en matèria lingüística.
h) Promoure l’ensenyament de les dos llengües oficials i d’altres llengües a la població adulta i, especialment, a les persones nouvingudes a la Comunitat Valenciana.
i) Dirigir la Junta Qualificadora de Coneixements de Valencià, organitzar la celebració de les proves per a l’obtenció dels certificats oficials administratius de coneixements de valencià i gestionar-ne l’expedició.

k) Dissenyar i organitzar les accions i programes en matèria de formació en llengües del professorat, en coordinació amb el Servei de Formació del Professorat
l) Coordinar les proves per a l’habilitació professional per a la traducció i la interpretació jurades d’altres llengües al valencià i viceversa, així com emetre els certificats o títols corresponents.
m) Fomentar la cooperació i la coordinació amb altres institucions competents en matèria de política lingüística d’altres administracions autonòmiques i amb altres entitats estatals i internacionals, per a la difusió i la promoció del valencià.
n) Impulsar i coordinar activitats de normalització, d’aplicació de la normativa lingüística i de difusió del valencià amb l’Acadèmia Valenciana de la Llengua.
o) Establir, d’acord amb les normes de l’Acadèmia de la Llengua, els criteris d’usos lingüístics institucionals respecte a les llengües oficials a la Comunitat Valenciana i dirigir i coordinar els treballs dels tècnics en traducció, interpretació i de gestió de promoció lingüística per a la traducció i correcció dels textos oficials de la Generalitat i ens públics que en depenen.
p) Desenvolupar polítiques i accions de normalització dirigides a la promoció de l’ús del valencià i a la disponibilitat de productes i serveis en valencià en tos els àmbits de la societat.
q) Promocionar, vetlar i impulsar l’ús del valencià en els mitjans de comunicació públics, especialment la ràdio i la televisió valenciana, en els privats i en l’àmbit de les tecnologies de la informació i de la comunicació.
r) Realitzar i fomentar estudis, investigacions i estadístiques oficials sobre la situació social del valencià i sobre la realitat sociolingüística en els diferents àmbits d’ús que serviran de base empírica per a la planificació de la política lingüística.
s) Vetlar pel compliment i aplicació de la normativa legal sobre l’ús de les llengües, assessorar les institucions i particulars en l’exercici dels drets lingüístics reconeguts per l’ordenament jurídic i canalitzar, dins l’àmbit administratiu, les reclamacions per discriminació lingüística.

t) Promoure l’establiment de convenis de col·laboració amb altres administracions i entitats públiques, ens autònoms, col·legis professionals, empreses i associacions privades, per a la normalització i foment de l’ús del valencià.
u) Gestionar ajudes públiques destinades a la promoció social de l’ús del valencià.
v) Dictar resolucions, circulars i instruccions en matèria de l’àmbit funcional.
x) Tramitar, proposar i, en general, executar els actes de gestió econòmica i administrativa que li corresponguen dins de l’àmbit funcional del centre directiu i d’acord amb el que establisquen les disposicions i instruccions dictades pels òrgans competents.

Article 14. Subdirecció General de Política Lingüística i Gestió del Multilingüisme
1. La Direcció General de Política Lingüística i Gestió del multilingüisme s’estructura en la Subdirecció General de Política Lingüística i Gestió del Multilingüisme, i li correspon planificar, dirigir, controlar i supervisar l’activitat dels següents serveis que en depenen:

a) Servei de Promoció.
b) Servei d’Ús i Drets lingüístics.
c) Servei d’Idiomes i Programes Europeus.
d) Servei d’Acreditació i Assessorament.
e) Servei d’Estudis i Planificació.
2. El Servei de Promoció té assignades les funcions següents:

a) Fomentar i promoure l’ús del valencià en l’àmbit social amb caràcter general i sectorial.
b) Promoure campanyes de sensibilització lingüística i altres actuacions per al foment del valencià.
c) Gestionar la concessió d’ajudes i subvencions per a l’ús del valencià.
d) Coordinar, gestionar i donar suport administratiu a les actuacions de l’òrgan de participació i de consulta per a l’ús del valencià.
e) Coordinar les activitats de normalització, d’aplicació de la normativa lingüística i de difusió del valencià amb l’Acadèmia Valenciana de la Llengua, en els diferents àmbits socials.
f) Gestionar els convenis de col·laboració amb altres administracions, ens autònoms, col·legis professionals, empreses i associacions privades per a la promoció de l’ús del valencià.
g) Impulsar la col·laboració per al foment de l’ús del valencià en l’àmbit local.
h) Fomentar la cooperació i la coordinació amb altres institucions competents en matèria de política lingüística d’altres administracions autonòmiques, estatals i internacionals per a la difusió i promoció del valencià en els respectius àmbits territorials.
i) Impulsar i vetlar per l’ús del valencià en els mitjans de comunicació públics i privats.
j) Promoure l’oferta de productes i serveis en valencià en l’àmbit de les tecnologies de la informació, la comunicació, la informàtica, les telecomunicacions, internet, el cinema, el sector audiovisual, en col·laboració amb les entitats i organismes competents en la matèria.

k) Difondre els principals productes i serveis en valencià disponibles en els àmbits considerats deficitaris.
l) Coordinar les relacions amb les entitats cíviques, socials, culturals, esportives, religioses, de temps lliure, etc., per a la promoció de l’ús del valencià en l’àmbit respectiu.
m) Impulsar l’ús del valencià en l’àmbit del sector terciari, l’economicofinancer i en el de la producció de béns de consum.
n) Qualsevol altra funció de naturalesa anàloga que se li encarregue.
3. El Servei d’Ús i Drets Lingüístics té assignades les funcions següents:
a) Informar, proposar i, elaborar projectes de normes i disposicions relacionades amb la política lingüística i amb la normalització, promoció i foment de l’ús del valencià.
b) Coordinar les accions i mesures de planificació lingüística de les conselleries i organismes dependents de l’administració de la Generalitat per a garantir l’acció interdepartamental i transversal de la política lingüística del Consell.
c) Impulsar i coordinar les actuacions de política lingüística i de normalització de l’ús del valencià en les diferents administracions públiques no dependents de la Generalitat, radicades a la Comunitat Valenciana, per mitjà d’una xarxa tècnica per a l’ús del valencià.
d) Prestar suport tècnic i proposar a la Comissió Interdepartamental per a l’Ús del Valencià els acords relatius a l’ús oficial del valencià dins l’àmbit de l’administració de la Generalitat i de les entitats i institucions públiques que en depenen.
e) Assessorar les administracions públiques en tot allò relatiu a l’ús de les llengües oficials i en la formació i el perfeccionament del seu personal en matèria lingüística.
f) Col·laborar amb l’òrgan competent en matèria d’administració local per a promoure la recuperació de la toponímia valenciana.
g) Vetlar pel compliment i aplicació de la normativa legal sobre l’ús de les llengües, assessorar les institucions i particulars en l’exercici dels drets lingüístics reconeguts per l’ordenament jurídic i canalitzar, dins l’àmbit administratiu, les reclamacions, queixes o denúncies per discriminació lingüística.
h) Prestar assessorament i col·laboració a les entitats o persones objecte de queixa o denúncia per a facilitar-los l’ús del valencià en l’àmbit respectiu.
i) Col·laborar amb les administracions i organismes competents en matèria de protecció dels drets de les persones consumidores i usuàries en l’aplicació de la normativa lingüística en el seu àmbit.
j) Qualsevol altra funció de naturalesa anàloga que se li encarregue.
4. El Servei d’Idiomes i Programes Europeus té assignades les funcions següents:
a) Ordenar acadèmicament l’ensenyament de les escoles oficials d’idiomes i elaborar els currículums oficials corresponents.
b) Gestionar els programes educatius de la Unió Europea en l’àmbit funcional de la Direcció General de Política Lingüística i Gestió del Multilingüisme.
c) Fomentar, impulsar i promocionar les escoles oficials d’idiomes.

d) Determinar el perfil del professorat especialista de les escoles oficials d’idiomes.
e) Promoure l’adquisició de llengües i destreses interculturals per a coneixement d’altres cultures.
f) Fomentar el multilingüisme com a mecanisme de cohesió social.
g) Qualsevol altra funció de naturalesa anàloga que se li encarregue.
5. El Servei d’Acreditació i Assessorament té assignades les funcions següents:
a) Promoure l’ensenyament del valencià a la població adulta i, especialment, a les persones nouvingudes a la Comunitat Valenciana d’acord amb les directrius del Consell d’Europa en matèria d’ensenyament de llengües.
b) Prestar suport tècnic i administratiu a la Junta Qualificadora de Coneixements de Valencià per a la gestió i realització de les proves per a l’obtenció dels certificats administratius de coneixements de valencià i gestionar-ne l’expedició.
c) Realitzar, dirigir i coordinar cursos i activitats per a l’extensió de coneixements del valencià, amb especial atenció al personal de les diferents administracions públiques.
d) Col·laborar amb els organismes corresponents per a coordinar i supervisar les proves per a l’habilitació professional per a la traducció i la interpretació jurades d’altres llengües al valencià i viceversa.
e) Elaborar els criteris d’usos lingüístics institucionals respecte a les llengües oficials a la Comunitat Valenciana, dirigir i coordinar els treballs dels tècnics en traducció i promoció lingüística per a la traducció i correcció dels textos oficials de la Generalitat i ens públics que en depenen, d’acord amb les normes de l’Acadèmia Valenciana de la Llengua.

f) Impulsar i difondre els recursos lingüístics en l’àmbit de la informació i la comunicació.
g) Col·laborar amb l’Acadèmia Valenciana de la Llengua en la promoció i el seguiment de la normativa del valencià i, especialment, en la referida a l’onomàstica i la toponímia.
h) Assessorar la Generalitat en qüestions lingüístiques d’acord amb la normativa de l’Acadèmia Valenciana de la Llengua.
i) Preparar i divulgar materials que faciliten el coneixement i l’ús del valencià, especialment aquells que utilitzen les tecnologies actuals i els mètodes d’autoaprenentatge.
j) Realitzar la traducció i correcció de textos que li encomanen els òrgans competents.
k) Qualsevol altra funció de naturalesa anàloga que se li encarregue.
6. El Servei d’Estudis i Planificació té assignades les funcions següents:
a) Realitzar i fomentar estudis sociolingüístics sobre la situació de l’ús del valencià i d’altres llengües, en els diferents àmbits de la societat, per a fixar i avaluar la política lingüística i per a gestionar i mantenir un sistema d’indicadors lingüístics.
b) Coordinar, realitzar i fomentar enquestes i estudis sociolingüístics sobre el plurilingüisme i la política lingüística, en col·laboració amb altres organismes i institucions especialitzades per a avaluar la situació i l’aplicació a la Comunitat Valenciana.
c) Disposar i coordinar una base de dades sobre estudis sociològics i lingüístics de caràcter especialitzat.
d) Planificar les activitats d’informació, de difusió, d’estudis i de campanyes de política lingüística.
e) Promoure i dirigir publicacions en matèria de política lingüística.

f) Gestionar el manteniment de les bases de dades d’informació destinades a la difusió social.
g) Encarregar-se de la permanent actualització de la web de la Direcció General.
h) Disposar i organitzar un centre de documentació especialitzat en matèria de sociolingüística, política lingüística i drets lingüístics, d’accés públic.
i) Estudiar i analitzar la legislació comparada referent al disseny, la normalització i l’aplicació de polítiques lingüístiques en l’àmbit estatal i internacional.
j) Fomentar i desenvolupar estudis lingüístics específics que contribuïsquen al coneixement de l’estatus de les llengües oficials de la Comunitat Valenciana.
k) Informar sobre els projectes normatius o projectes de disposicions generals promoguts per les administracions públiques perquè s’ajusten al compliment dels objectius de la política lingüística de la Generalitat.
l) Fer seguiment i estudi de la normativa legal amb l’objectiu de planificar i garantir la transversalitat de les accions de la política lingüística de la Generalitat.
m) Organitzar jornades, seminaris, congressos i estudis sobre les realitats i possibilitats de l’ús de les diverses llengües.
n) Qualsevol altra funció de naturalesa anàloga que se li encarregue.

Article 15. Direcció General de Formació Professional i Ensenyaments de Règim Especial
1. La Direcció General de Formació Professional i Ensenyaments de Règim Especial exercirà les funcions previstes en l’article 70 de la Llei del Consell, i assumeix les funcions en matèria de formació professional en tots els seus àmbits, així com els ensenyaments de règim especial, a excepció dels ensenyaments artístics superiors i els ensenyaments d’idiomes. En particular, exercirà les funcions següents:
a) L’ordenació i gestió de la formació professional i dels ensenyaments de règim especial.
b) Col·laborar amb altres administracions, institucions i organismes que tinguen algun tipus de responsabilitat en la formació professional i en els ensenyaments de règim especial.
c) Promoure el desenvolupament de la formació professional, adequant-la a les necessitats socioproductives, a fi de donar resposta al teixit productiu de la Comunitat Valenciana i d’elevar els nivells d’ocupabilitat.
d) Promoure els convenis de col·laboració amb altres administracions públiques, associacions empresarials, universitats i altres institucions o entitats per a la implantació i el desenvolupament de la formació professional.
e) Tramitar, proposar i, en general, executar els actes de gestió econòmica i administrativa que li corresponguen dins de l’àmbit funcional del centre directiu i d’acord amb el que establisquen les disposicions i instruccions dictades pels òrgans competents.
f) Actualització dels continguts de la pàgina web de la Conselleria, en l’àmbit funcional del centre directiu, sense perjuí de les atribucions de l’òrgan competent en matèria de tecnologies de la informació.

g) L’elaboració, l’emissió d’informes i la proposta de disposicions sobre les matèries del seu àmbit funcional, així com el dictat de resolucions, circulars i instruccions en assumptes de la seua competència.
h) Certificar l’acreditació d’unitats de competència incloses o no en títols de Formació Professional i certificats de professionalitat per delegació del titular de la Conselleria
i) Certificar les habilitacions d’assessors i avaluadors en el marc dels procediments d’avaluació i acreditació de competències professionals adquirides per les persones a través de l’experiència laboral o de vies no formals de formació.
j) Gestionar els programes educatius de la Unió Europea en l’àmbit funcional de la Direcció General de Formació Professional i Ensenyaments de Règim Especial.
k) Qualsevol altra funció que li encomanen els titulars de la Conselleria o la secretaria autonòmica de la qual depén, o li conferisquen les disposicions vigents.
2. De la Direcció General de Formació Professional i Ensenyaments de Règim Especial depenen les següents unitats administratives de nivell superior:
a) Subdirecció General de Formació i Qualificació Professional.
b) Subdirecció General d’Ensenyaments de Règim Especial.

Article 16. Subdirecció General de Formació i Qualificació Professional
1. La Subdirecció General de Formació i Qualificació Professional tindrà con a funcions dirigir, planificar, coordinar i supervisar l’activitat del Servei de Gestió i Formació Professional.
2. Al Servei de Gestió i Formació Professional li corresponen les funcions següents:
a) Elaborar i proposar els currículums dels títols de formació professional propis de la Comunitat Valenciana, així com establir criteris i orientacions per al seu desplegament i aplicació; determinar el perfil del professorat especialista de formació professional.
b) Col·laborar en la determinació i adequació dels espais docents destinats a la formació professional reglada.
c) Realitzar l’estudi i l’elaboració de materials destinats a cicles formatius, la confecció del catàleg corresponent, així com proposar la compra dels materials i equipaments necessaris per al desenvolupament de la formació professional reglada.
d) Proposar la subscripció d’acords i convenis amb les diferents administracions públiques, els distints sectors empresarials, instituts tecnològics i universitats en l’àmbit de la formació professional reglada.
  
e) La gestió dels processos de control, verificació administrativa i certificació davant dels organismes cofinançadors dels programes relacionats amb la formació professional reglada.
f) L’ordenació i gestió de totes les ensenyances de formació professional, incloent-hi els programes de qualificació professional bàsica.
g) Promoure la participació i la investigació sobre les qualificacions professionals i la seua evolució.
h) Gestionar en l’àmbit de la Comunitat Valenciana el procediment de reconeixement, avaluació i certificació de les competències professionals.
i) Col·laborar amb l’Institut Nacional de les Qualificacions en l’observació territorial d’aquestes, amb especial atenció als aspectes qualitatius; així mateix prestarà la seua col·laboració per a la definició de l’estructura del Sistema Nacional de Qualificacions, així com la identificació i determinació de les qualificacions que formen part del catàleg i de la formació associada a aquestes.
j) Analitzar i proposar els criteris que permeten definir la competència professional de la qualificació.
k) Proposar criteris que permeten homologar els centres i entitats per a avaluar i acreditar les qualificacions i competències.
l) Avaluar la qualitat del Sistema de Qualificacions Professionals i Formació Professional en l’àmbit territorial de la Comunitat Valenciana.

m) Emetre informes i estudis relacionats amb la formació i qualificació professional.
n) Facilitar la interrelació entre el Sistema Integrat de Qualificació i Formació Professional i el món laboral.
o) Elaborar el contingut dels projectes de desenvolupaments curriculars de la formació professional associada a les qualificacions professionals en l’àmbit competencial de la Comunitat Valenciana, així com elevar propostes sobre la seua homologació, convalidació o correspondència entre si i amb l’experiència laboral.
p) Impulsar un sistema integrat d’informació i orientació relacionat amb el Sistema de Qualificacions Professionals i Formació Professional, i facilitar mesures per a la seua divulgació en tots els àmbits socials.

Article 17. Subdirecció General d’Ensenyaments de Règim Especial
1. La Subdirecció General d’Ensenyaments de Règim Especial tindrà com a funcions dirigir, planificar, coordinar i supervisar l’activitat del Servei d’Ensenyaments de Règim Especial.
2. Al Servei d’Ensenyaments de Règim Especial li corresponen les funcions següents:
a) El foment, l’impuls i la promoció de les escoles de música i d’educands, i totes les funcions que corresponguen o se li encomanen relatives a ensenyances musicals no reglades.
b) L’ordenació acadèmica dels ensenyaments de règim especial: esportius, artístics, musicals i de dansa no reglats, a excepció dels ensenyaments artístics superiors.
c) L’elaboració dels currículums oficials corresponents als ensenyaments relacionats en l’apartat anterior, així com l’establiment de criteris i orientacions per a la seua impartició en els centres docents, fomentant la seua autonomia pedagògica.
d) La resolució d’equivalències d’estudis, als efectes acadèmics i professionals, entre anteriors ordenacions del sistema educatiu i l’ordenació vigent.
e) La determinació del perfil del professorat especialista dels distints ensenyaments de règim especial, ensenyaments esportius i ensenyaments artístics.
f) L’elaboració i la proposta de condicions tecnicopedagògiques del personal docent i de l’exercici i desenvolupament de les seues funcions, així com la formulació de criteris pedagògics respecte a les característiques dels centres docents.
g) La col·laboració amb altres administracions públiques, institucions, organismes i altres òrgans de la mateixa conselleria en la gestió dels ensenyaments de règim especial, ensenyaments esportius i ensenyaments artístics, excepte els ensenyaments artístics superiors i els ensenyaments d’idiomes
h) La proposta i la gestió d’ajudes, subvencions i de convenis dins de l’àmbit funcional de la direcció general de la qual depén aquest servei.

Article 18. Direcció General d’Universitat, Investigació i Ciència
1. La Direcció General d’Universitat, Investigació i Ciència exercirà les funcions previstes en l’article 70 de la Llei del Consell i assumeix les funcions en matèria de proposta i execució de la política universitària i de formació superior, regulació universitària, política científica i investigació, gestió del finançament dels centres universitaris i dels recursos d’investigació, així com ensenyaments artístics superiors i funcions d’avaluació i prospectiva, a més a més de les que li assigne el present reglament.
En particular, exercirà les funcions següents:
a) Elaborar els estudis per a la formulació, execució i seguiment de la política universitària, de manera que, respectant l’autonomia universitària, responga a les necessitats socials, econòmiques, acadèmiques i científiques de la Comunitat Valenciana, en especial per a aconseguir afavorir la generació d’ocupació i coneixement.
b) Impulsar, fomentar i desenvolupar el Sistema Universitari Valencià, promovent la seua excel·lència, competitivitat i internacionalització, en el marc de la Llei 4/2007, de 9 de febrer, de la Generalitat, de Coordinació del Sistema Universitari Valencià, i de la normativa que la desplegue o complemente.
c) Tramitar les propostes d’autorització de competència de la Generalitat en relació amb les universitats, centres, estructures i ensenyaments universitaris en l’àmbit de la Comunitat Valenciana i del Sistema Universitari Valencià, quan no es trobe atribuïda a les mateixes universitats.
d) Coordinar conjuntament amb el Sistema Universitari Valencià l’accés als estudis superiors, de manera que es garantisquen els principis d’objectivitat, transparència, mèrit, capacitat i equitat.
e) Proposar mesures de coordinació, foment i millora de la qualitat dels serveis acadèmics que presta el Sistema Universitari Valencià a la seua ciutadania i institucions.
f) Gestionar i fer el seguiment de la política en matèria d’ajudes, beques i subvencions relativa a ensenyaments universitaris la competència dels quals corresponga a la Generalitat, així com de la política relativa a programes, beques, subvencions i altres instruments de finançament i promoció de la investigació, la ciència i la innovació, si és el cas, impulsant i coordinant la I+D+i amb altres conselleries o entitats de la Generalitat.
g) Elaboració i seguiment del Mapa de Titulacions del Sistema Universitari Valencià.
h) Proposar el model de finançament universitari, i en desplegament del que acorde el Consell, establir les instruccions necessàries per a la correcta execució i control de les operacions de crèdit, financeres i de disposició de fons del sistema de finançament de les inversions de les universitats públiques, així com la proposta de taxes acadèmiques universitàries i d’estudis superiors.
i) Realitzar l’anàlisi i disseny de polítiques públiques d’investigació en l’àmbit de competència de la Direcció General.
j) Fomentar la relació l’oferta d’I+D+i d’origen universitari i la demanda existent per part dels sectors productius i de les administracions públiques.
k) Realitzar el seguiment de la política en matèria de parcs científics, d’instituts d’investigació i universitaris i interuniversitaris, així com d’infraestructures d’investigació i de transferència de ciència i tecnologia.
l) Promoure la col·laboració amb entitats públiques i privades per al desenvolupament de les polítiques d’investigació científica i innovació tecnològica.
m) Potenciar la participació de les universitats del Sistema Universitari Valencià en els programes acadèmics de formació i mobilitat, en especial de la Unió Europea, i la col·laboració en projectes acadèmics conjunts entre universitats de la Comunitat Valenciana, així com d’altres territoris estatals i internacionals.
n) Intensificar la coordinació i la col·laboració amb l’Administració General de l’Estat i altres administracions públiques.
o) Coordinació, control i seguiment de l’Agència Valenciana d’Avaluació i Prospectiva i de l’Institut Superior d’Ensenyaments Artístiques de la Comunitat Valenciana.
p) Qualsevol altra que li encarregue o que li atribuïsca la normativa vigent.
2. De la Direcció General d’Universitat, Investigació i Ciència dependrà, com a unitat administrativa de nivell superior, la Subdirecció General d’Universitat, Investigació i Ciència.

Article 19. Subdirecció General d’Universitat, Investigació i Ciència

1. A la Subdirecció General d’Universitat, Investigació i Ciència li correspon assessorar i donar suport i assistència tècnica a la persona titular de la Direcció General d’Universitat, Investigació i Ciència, coordinar administrativament les relacions amb l’Agència Valenciana d’Avaluació i Prospectiva i l’Institut Superior d’Ensenyances Artístiques de la Comunitat Valenciana, derivades de la seua adscripció a través de la direcció general, així com planificar, dirigir, controlar, coordinar i supervisar l’activitat dels serveis sota la seua dependència que s’indiquen a continuació:
a) Servei de Gestió Economicopressupostària de les Universitats.

b) Servei de Regulació Universitària.
c) Servei de Política Científica.
2. Al Servei de Gestió Economicopressupostària de les Universitats li correspon l’exercici de les funcions següents:
a) Elaborar la proposta d’avantprojecte de pressupostos de la Direcció General, en coordinació amb el Servei de Regulació Universitària i el Servei de Política Científica, així com gestionar el programa o programes pressupostaris assignats, i informar sobre el seu estatd’execució i el grau de compliment tant dels seus objectius, com de les seues línies d’actuació.
b) Elaborar i gestionar els programes de finançament del sistema universitari, en especial els de caràcter plurianual, així com d’altres instruments de finançament necessaris per al desenvolupament de les finalitats de les universitats públiques.
c) Analitzar i elaborar la proposta de taxes per la prestació de serveis acadèmics universitaris i d’estudis superiors.
d) Instruir i gestionar les beques i ajudes als estudis universitaris i d’estudis superiors.
e) Gestionar els sistemes d’informació a l’usuari de tot el que es refereix a les beques i ajudes als estudis universitaris.
f) Elaborar, gestionar i fer el seguiment dels convenis de col·laboració en ensenyament universitari, així com el coneixement i presa de raó dels convenis que subscriguen les universitats públiques de la Comunitat Valenciana amb els departaments i entitats públiques o privades dependents o vinculades a la Generalitat.
g) Tramitar les propostes de les operacions de crèdit, financeres i de disposicions de fons de les universitats públiques de la Comunitat Valenciana.
h) Coordinar i realitzar el seguiment del Sistema Integrat d’Informació Universitària, així com l’elaboració d’informes i documentació estadística.
i) La gestió economicopressupostària que no estiga expressament atribuïda a l’Institut Superior d’Ensenyaments Artístiques de la Comunitat Valenciana, en matèria d’ensenyances artístiques superiors.
3. Al Servei de Regulació Universitària li correspon l’exercici de les funcions següents:
a) Tramitar les propostes de creació, supressió, modificació, adscripció i integració, segons siga procedent, d’universitats, facultats, escoles tècniques superiors, escoles universitàries, instituts universitaris, col·legis universitaris i col·legis majors; així com d’aquells altres centres universitaris la creació dels quals no corresponga a les universitats, així com els expedients d’autorització d’ensenyaments universitaris oficials de grau, màster i doctorat.
b) Donar suport juridicoadministratiu al Consell Valencià d’Universitats i de Formació Superior i a la resta dels òrgans de coordinació interuniversitària, així com l’assistència a la secretaria d’aquests.

c) Coordinar l’organització dels procediments selectius necessaris per a l’accés a la universitat, així com del procediment de preinscripció per a l’accés als centres universitaris.
d) Gestionar i implementar els sistemes d’informació universitària posats a disposició de l’usuari en tot el que fa referència a l’accés a la universitat i a l’oferta de títols i ensenyaments.
e) La gestió i el suport informatiu del Registre d’Universitats, Centres i Ensenyaments.
f) Realitzar la gestió juridicoadministrativa en matèria d’ensenyaments artístics superiors que no estiga expressament atribuïda a l’Institut Superior d’Ensenyaments Artístics de la Comunitat Valenciana.
g) Tramitar les propostes i projectes normatius de l’Agència Valenciana d’Avaluació i Prospectiva, quan no estiga expressament atribuïda a aquesta entitat de dret públic.
h) Elaborar i tramitar les propostes de normativa en matèria d’universitats, formació superior i ciència, així com la proposta i informe en relació amb els projectes normatius de competència de l’Estat o de la normativa vigent.
i) La presa de raó a què es refereix la disposició addicional quarta de la Llei 4/2007, de 9 de febrer, de la Generalitat, de Coordinació del Sistema Universitari Valencià, sense perjuí de les atribucions conferides al Servei de Gestió Economicopressupostària de les Universitats.

4. Al Servei de Política Científica li correspon l’exercici de les funcions següents:
a) Elaborar les propostes de plans estratègics per al desenvolupament d’accions de foment, impuls i coordinació de la investigació científica i el desenvolupament tecnològic.
b) Instruir i gestionar els procediments de concessió d’ajudes, beques i subvencions a la investigació científica i el desenvolupament i innovació tecnològica.
c) Instruir, gestionar i fer el seguiment i avaluació de les actuacions previstes en els programes operatius de desenvolupament regional de la Unió Europea en matèria d’I+D+i.
 d) Instruir, gestionar i fer el seguiment de convenis i altres instruments de cooperació amb institucions i entitats públiques i privades per al desenvolupament de la investigació científica i la innovació tecnològica.
e) Elaboració d’actuacions per a l’avaluació, selecció, execució, seguiment i control de programes, projectes i centres d’investigació i de desenvolupament tecnològic.
f) Elaborar, proposar, coordinar, executar i realitzar el control de programes d’investigació i desenvolupament tecnològic en el Sistema Universitari Valencià.
g) Elaborar i executar propostes de creació i seguiment de mecanismes de coordinació científica i tecnològica amb les altres òrgans i unitats administratives amb competències en matèria d’investigació.

h) Gestionar els programes d’inversió en millores i implantació d’infraestructures i equipaments per a la investigació, així com de les infraestructures científiques de caràcter singular.
i) Gestionar la implantació d’acadèmies científiques i Culturals i el Registre d’Acadèmies de la Comunitat Valenciana.

Secció 2a
Secretaria Autonòmica de Cultura i Esport

Article 20. Secretaria Autonòmica de Cultura i Esport
1. La Secretaria Autonòmica de Cultura i Esport és l’òrgan superior de la Conselleria d’Educació, Investigació, Cultura i Esport que assumeix, sota la superior direcció de la persona titular de la Conselleria, les funcions que li atribueix l’article 68 de la Llei del Consell en matèria de proposta i execució de la política cultural relativa a teatre, música, cine, exposicions i museus; llibre, biblioteques, arxius, patrimoni cultural valencià, esport, pilota valenciana, gestió de les infraestructures culturals i esportives, ajudes i subvencions de l’àmbit cultural i esportiu.

2. La Secretaria Autonòmica de Cultura i Esport dirigirà i coordinarà els següents centres directius:
a) Direcció General de Cultura i Patrimoni.
b) Direcció General d’Esport.

Article 21. Direcció General de Cultura i Patrimoni
1. La Direcció General de Cultura i Patrimoni assumeix les funcions previstes en l’article 70 de la Llei del Consell en matèria de conservació, protecció, enriquiment, restauració, difusió i foment del patrimoni cultural valencià, tant moble com immoble, museus, polítiques de foment del llibre i la lectura, patrimoni bibliogràfic, gestió de biblioteques, arxius, suport tècnic, i promoció cultural, així com la promoció, impuls i investigació de les tradicions i institucions tradicionals del poble valencià. En particular, exercirà les funcions següents:

a) Promoure, difondre, protegir i fomentar la política cultural valenciana, així com l’activitat de creadors i artistes, en les matèries de la seua competència.
b) La protecció, la difusió, l’enriquiment, l’estudi i la investigació, conservació i restauració dels béns integrants del patrimoni cultural valencià, tant moble com immoble i immaterial, així com la promoció, planificació i difusió del seu coneixement i la incorporació d’estos a usos actius, respectuosos i adequats a la seua naturalesa, sense perjuí de les funcions atribuïdes als ens públics adscrits a la Conselleria.

c) La formalització, la gestió i la inspecció dels llibres de registre de transaccions de béns mobles integrants del patrimoni cultural valencià, obligatoris per a antiquaris i comerciants d’aquests béns.
d) La redacció de projectes en el camp de la restauració, la direcció de les intervencions i qualsevol altra actuació tècnica la competència de la qual corresponga a la direcció general, o les que se li encomanen en relació amb el seu àmbit funcional.
e) L’exercici de les facultats de vigilància i tutela legal del patrimoni cultural valencià, d’acord amb el que preveu l’ordenament jurídic.

f) L’elaboració i la posada al dia de l’Inventari General del Patrimoni Cultural Valencià.
g) L’elaboració, la supervisió i el manteniment del sistema valencià d’inventaris de patrimoni cultural.
h) La coordinació amb altres administracions públiques i òrgans de la Generalitat en actuacions urbanístiques, mediambientals, arqueològiques i, en general, sobre el medi cultural, en l’àmbit de les funcions establides en aquest article.
i) La proposta de creació i regulació de museus i altres centres de depòsit cultural.
j) La gestió dels museus dins de l’àmbit del departament.
k) El suport a la promoció i l’impuls de les arts escèniques, de la música i de la cinematografia.
l) El foment de la difusió didàctica de les col·leccions dels museus, d’acord amb les iniciatives i propostes de les direccions d’aquells, així com la coordinació dels tallers i programes didàctics per a escolars.

m) Proposar la regulació, la protecció, la coordinació, l’ajuda i, si és el cas, la gestió de biblioteques i hemeroteques, dins de l’àmbit competencial del departament.
n) La gestió, la proposta i, si és el cas, l’exercici de les atribucions que corresponen al departament en matèria del llibre.
o) L’exercici de les funcions que tinga atribuïdes el departament en matèria de depòsit legal d’obres impreses i propietat intel·lectual.
p) La promoció i l’ajuda a la creació literària, a l’activitat editorial valenciana i a totes les manifestacions de caràcter anàleg que es desenvolupen en l’àmbit de la Comunitat Valenciana.
q) L’estudi, l’enriquiment, la conservació i la restauració del patrimoni bibliogràfic i documental de la Comunitat Valenciana, així com l’exercici de les facultats per a la vigilància i tutela, d’acord amb el que preveu l’ordenament jurídic.
r) La proposta de convocatòria d’ajudes i subvencions en matèria de patrimoni, promoció cultural, llibre, biblioteques i arxius, així com la seua gestió.
s) Exercir les funcions en matèria de manteniment, custòdia, exhibició, investigació i digitalització de tots els arxius de la Generalitat, de l’Arxiu Històric de la Comunitat Valenciana, de l’Arxiu del Regne i la resta d’arxius de titularitat estatal gestionats per la Conselleria.

t) La regularització, conservació, estudi, classificació, protecció, ajuda i, si és el cas, gestió dels arxius, dins de l’àmbit competencial del departament.
u) La tramitació, la proposta i, en general, l’execució d’actes de gestió econòmica i administrativa que li corresponguen dins de l’àmbit funcional del centre directiu i d’acord amb el que establisquen les disposicions i instruccions dictades pels òrgans competents.

v) L’elaboració i la proposta de disposicions sobre matèries del seu àmbit funcional, així com dictar resolucions, circulars i instruccions en assumptes de la seua competència.
w) Iniciar, instruir i resoldre expedients sancionadors per les infraccions previstes en la normativa vigent en matèria de la seua competència,
x) Actualització dels continguts de la pàgina web de la Conselleria, en l’àmbit funcional del centre directiu, sense perjuí de les atribucions de l’òrgan competent en matèria de tecnologies de la informació.

y) Qualsevol altra que li atribuïsquen les disposicions vigents o li encomanen els o les titulars de la Conselleria o de la secretaria autonòmica de què depén.
2. Dependrà funcionalment de la direcció general el personal de l’administració de la Generalitat que realitze les funcions d’arxiu.
3. De la Direcció General de Cultura i Patrimoni depenen les següents unitats administratives de nivell superior:
a) Subdirecció General de Patrimoni Cultural i Museus.
b) Subdirecció General del Llibre, Arxius i Biblioteques.

Article 22. Subdirecció General de Patrimoni Cultural i Museus
1. A la Subdirecció General de Patrimoni Cultural i Museus li correspon planificar, dirigir, controlar, coordinar i supervisar l’activitat dels serveis sota la seua dependència que s’indiquen a continuació:

a) Servei de Patrimoni Cultural.
b) Servei de Museus i Patrimoni Moble
c) Servei de Promoció Cultural i Suport Tècnic.
d) Servei de Coordinació d’Entitats Culturals.
2. El Servei de Patrimoni Cultural té assignades les següents funcions:
a) La proposta i gestió dels assumptes relatius a la protecció, conservació, estudi, defensa i restauració i difusió del patrimoni arqueològic, científic, etnològic, històric, paleontològic, tècnic i immaterial, del patrimoni arquitectònic i mediambiental.
b) Les intervencions directes i la concessió d’ajudes i subvencions per a tals fins i la promoció i difusió del seu coneixement.
c) La formació i permanent actualització de l’Inventari General del Patrimoni Cultural Valencià i l’anotació en aquest dels negocis jurídics i actes materials relatius al patrimoni arqueològic, científic, etnològic, històric, paleontològic, tècnic i immaterial, del patrimoni arquitectònic i mediambiental.
d) L’exercici de les facultats d’inspecció i tutela legal, incloent-hi el règim d’autoritzacions i el sancionador, la coordinació tècnica i supervisió de les inspeccions.
e) La direcció i supervisió de les actuacions dels serveis tècnics dels centres adscrits a la direcció general en aquestes matèries, com el Museu Castell-Teatre Museu Arqueològic de Sagunt, el Museu Històric de Sagunt, el Museu de la Valltorta i el Centre d’Arqueologia Subaquàtica de la Comunitat Valenciana.
f) L’autorització, el seguiment i la gestió dels plans, programes i propostes d’intervenció en matèria de patrimoni cultural, patrimoni arqueològic, científic, etnològic, històric, paleontològic, tècnic i immaterial, arquitectònic i mediambiental.
g) La tramitació, l’elaboració i la supervisió de la documentació tècnica i de gestió dels corresponents expedients de declaració de béns d’interés cultural de patrimoni arqueològic, científic, etnològic, històric, paleontològic, tècnic i immaterial, del patrimoni arquitectònic i mediambiental.
h) Tramitació del patrimoni mundial i de la humanitat de la UNESCO.
i) Promoció, impuls i investigació de les tradicions i institucions tradicionals del poble valencià.
j) Totes les funcions que corresponguen o se li encomanen relatives a patrimoni cultural.
3. El Servei de Museus i Patrimoni Moble té assignades les funcions següents:
a) La proposta i gestió dels assumptes relatius a la protecció, conservació, estudi, investigació, defensa, restauració i difusió dels béns mobles integrants dels museus i col·leccions museogràfiques permanents dependents de la direcció general, així com la inspecció i tutela dels museus i col·leccions museogràfiques que s’integren en el Sistema Valencià de Museus.
b) La formació i permanent actualització de l’Inventari General del Patrimoni Cultural Valencià, i l’anotació en aquest dels negocis jurídics i actes materials relatius al patrimoni moble.
c) Les intervencions directes i la tramitació de concessió d’ajudes i subvencions.
d) La proposta de creació i regulació de museus i altres centres de depòsit cultural.
e) La direcció i supervisió dels centres adscrits a la direcció general en aquestes matèries, com el Museu Castell-Teatre, Museu Arqueològic de Sagunt, el Museu Històric de Sagunt, el Museu de la Valltorta de Tírig, el Museu de la Impremta i de les Arts Gràfiques del Puig de Santa Maria.
f) La gestió dels museus dependents de la direcció general; l’autorització i la gestió dels depòsits i eixides de fons dels museus i col·leccions museogràfiques permanents; la formació i permanent actualització de l’Inventari General del Patrimoni Cultural Valencià en l’àmbit de la seua competència, així com l’anotació en aquest dels negocis jurídics i actes materials sobre els béns inventariats.

g) La tramitació, l’elaboració i la supervisió de la documentació tècnica i de gestió dels corresponents expedients de declaració de béns d’interés cultural moble; el foment de la difusió didàctica de les col·leccions dels museus, d’acord amb les iniciatives i propostes de les direccions d’aquells, així com la coordinació dels tallers i programes didàctics i la formació d’un fons de documentació (documental, bibliogràfica, gràfica i multimèdia) sobre els museus i col·leccions museogràfiques permanents.
h) Totes les funcions que corresponguen o se li encomanen relatives a museus i al patrimoni moble.
4. El Servei de Promoció Cultural i Suport Tècnic té assignades les funcions següents:
a) Fomentar, promocionar i difondre les manifestacions culturals, així com la investigació artística i museogràfica, la formació i organització de la informació bibliogràfica i documental.
b) La proposta i gestió d’ajudes, subvencions i convenis en l’àmbit de la promoció cultural, i la redacció de projectes d’investigació artística.
c) La proposta i gestió d’ajudes i subvencions destinades a la construcció, reforma i millora de les infraestructures destinades a bandes de música i societats musicals.
d) El disseny d’infraestructures expositives; la direcció, muntatge i supervisió d’exposicions; l’organització i la supervisió de programes d’itinerància expositiva; la coordinació de l’oferta de programació expositiva, la proposta, supervisió, i si és el cas, gestió directa dels comissionats d’exposicions.
e) Les funcions de redacció, gestió i supervisió dels projectes tècnics i construccions; de direcció, seguiment i control de les obres en execució, i d’elaboració d’estudis de viabilitat i plans d’actuació d’obres.
f) Totes les funcions que corresponguen o se li encomanen relatives a promoció cultural i suport tècnic.
5. El Servei de Coordinació d’Entitats Culturals té assignades les funcions següents:
a) La coordinació de l’actuació i de les activitats que realitzen els ens públics que actuen en l’àmbit de les arts escèniques i plàstiques, en particular CulturArts Generalitat i el Consorci de Museus o altres entitats.
b) El seguiment i la coordinació de les actuacions dels projectes culturals multidisciplinaris en els quals intervinguen els ens esmentats o altres administracions o entitats culturals.
c) El seguiment i la coordinació de les actuacions de les fundacions, consorcis, patronats i la resta d’organismes, dependents o on participe la Conselleria d’Educació, Investigació, Cultura i Esport.
d) La proposta i gestió d’ajudes, subvencions i beques dins de l’àmbit funcional del centre directiu.
e) Totes les funcions que corresponguen o se li encomanen relatives a la coordinació d’entitats culturals, a la difusió i a les ajudes que versen sobre matèria competència d’aquest centre directiu.

Article 23. Subdirecció General del Llibre, Arxius i Biblioteques
1. A la Subdirecció General del Llibre, Arxius i Biblioteques li correspon planificar, dirigir, controlar, coordinar i supervisar l’activitat de les unitats sota la seua dependència que a continuació s’indiquen:

a) La Biblioteca Valenciana Nicolau Primitiu (amb rang de servei).
b) Servei del Llibre i Biblioteques.
c) Servei d’Arxius.
2. La Biblioteca Valenciana, com a centre superior i capçalera del Sistema Bibliotecari Valencià de la Generalitat, té assignades les funcions següents:
a) La direcció i coordinació del funcionament dels serveis bibliotecaris de la Biblioteca Valenciana Nicolau Primitiu, i entre aquests, la catalogació i control bibliogràfic dels seus fons.
b) La configuració del Catàleg Col·lectiu del Patrimoni Bibliogràfic Valencià.
c) La coordinació i assistència tècnica de la xarxa de lectura pública valenciana i la coordinació amb altres biblioteques d’investigació de la Comunitat Valenciana.
d) L’assistència tècnica a la Direcció General en les adquisicions patrimonials.
e) Desenvolupar i gestionar la Biblioteca Valenciana Digital (BIVALDI).
f) Totes les funcions que corresponguen o se li encomanen relatives a patrimoni bibliogràfic.
3. El Servei del Llibre i Biblioteques té assignades les funcions següents:
a) El foment de mesures de promoció del llibre i dels agents del llibre, autors, editorials, distribuïdores i llibreries.
b) En coordinació amb les biblioteques integrades en el Sistema Bibliotecari Valencià, elaborar programes de promoció de la lectura tant per al conjunt de la població com per a sectors específics.
c) L’elaboració d’informes, suport tècnic, supervisió tècnica de projectes, difusió, inspecció i avaluació sobre la prestació dels serveis de bibliotecaris.
d) La coordinació i gestió de les ajudes en matèria del llibre i biblioteques.
e) El suport tècnic al Consell Assessor del Llibre, l’elaboració de les estadístiques del dit sector i l’elaboració de la Guia del Llibre Valencià.

f) La coordinació amb els centres bibliotecaris de titularitat estatal, transferits a la Generalitat, que estan sota la dependència de la Direcció General, en el marc dels convenis de gestió subscrits entre l’Estat i la Generalitat: Biblioteca Pública d’Alacant, Biblioteca Pública d’Orihuela, Biblioteca Pública de Castelló i Biblioteca Pública de València.

g) Totes les funcions que corresponguen o se li encomanen relatives a llibre i biblioteques.
La Unitat de Depòsit Legal i Propietat Intel·lectual, dependent d’aquest servei, que s’ocuparà de les qüestions relacionades amb el depòsit legal i la propietat intel·lectual i coordinarà les oficines provincials del depòsit legal i del registre de la propietat intel·lectual. El cap d’aquesta unitat serà el registrador de la propietat intel·lectual de la Comunitat Valenciana.
4. El Servei d’Arxius té assignades les funcions següents:
a) L’elaboració d’informes, suport tècnic, supervisió tècnica de projectes, difusió, inspecció i avaluació sobre la prestació dels serveis d’arxiu.
b) La gestió de les ajudes que des de la Generalitat es destinen al sistema d’arxiu.
c) L’impuls i gestió del registre dels béns pertanyents al patrimoni documental valencià, inclosos o no en els centres d’arxiu del sistema, i incorporació d’elements importants per mitjà de còpia en qualsevol suport material.
d) El suport tècnic al Consell Assessor d’Arxius i la resta d’òrgans col·legiats adscrits a la Conselleria en matèria d’arxius.
e) L’exercici de les funcions de coordinació, manteniment, custòdia, exhibició, investigació i digitalització de tots els arxius de la Generalitat i l’Arxiu Històric de la Comunitat Valenciana.
A més, de l’Arxiu del Regne, de l’Arxiu Històric d’Alacant, de l’Arxiu Històric d’Orihuela i de l’Arxiu Històric de Castelló, en el marc dels convenis de gestió subscrits entre l’Estat i la Generalitat.

f) Totes les funcions que corresponguen o se li encomanen relatives a arxius.

Article 24. Direcció General d’Esport
1. La Direcció General d’Esport assumeix les funcions previstes en l’article 70 de la Llei del Consell en matèria de foment i promoció de l’activitat esportiva, dinamització de la pràctica esportiva ciutadana, relació i col·laboració amb les entitats i organismes esportius, cooperació amb entitats privades que fomenten l’esport, especialment per la seua singularitat les vinculades a la pilota valenciana, i coordinació d’esdeveniments de caràcter esportiu organitzats per la Generalitat. En particular, exercirà les funcions següents:
a) Planificar i gestionar l’execució de la política esportiva de la Generalitat, formulant les directrius de la política de foment i desenvolupament de l’esport i l’activitat física en els seus distints nivells.
b) Promocionar la difusió dels valors de la pràctica esportiva, propiciant actituds positives respecte al joc net, la no-violència, el respecte, la solidaritat i la igualtat entre les persones.
c) Promoure l’esport popular i l’esport per a tots, l’atenció mèdica i el control sanitari dels esportistes.
d) Prevenir, controlar i reprimir el dopatge, la violència, el racisme i la xenofòbia en qualsevol àmbit esportiu, en col·laboració amb les entitats esportives i el sector públic.
e) Promoure accions de caràcter formatiu amb l’objecte de ressaltar els valors de l’esport i la qualificació dels seus quadres tècnics.
f) Fomentar, recolzar, protegir i tutelar l’associacionisme esportiu, sense detriment de l’activitat privada.
g) Autoritzar i revocar la inscripció i anotació en el Registre d’Entitats Esportives dels clubs esportius, les federacions esportives, els grups de recreació esportiva, les agrupacions de recreació esportiva, les seccions esportives d’altres entitats, les seccions de recreació esportiva d’altres entitats, les societats anònimes esportives i les associacions de federacions esportives de la Comunitat Valenciana, tal com estableix la normativa vigent.
h) Fomentar i col·laborar en l’organització de l’esport en edat escolar i universitari.
i) Qualificar els esportistes d’elit de la Comunitat Valenciana i col·laborar amb les federacions esportives en matèria d’esport d’elit.
j) Proposar la regulació i supervisar els centres de tecnificació esportiva i els programes de suport a l’esport d’elit a la Comunitat Valenciana.
k) Promoure i impulsar la investigació i la formació en ciències de l’activitat física i l’esport.
l) Establir els criteris i requisits tècnics necessaris per a la construcció, obertura i gestió de les instal·lacions esportives d’ús públic i emetre informes relacionats amb els procediments d’autorització.

m) Gestionar el Cens d’Instal·lacions Esportives de la Comunitat Valenciana.
n) Promoure, conjuntament amb les diputacions provincials i amb els ajuntaments, els plans de construcció d’instal·lacions esportives.
o) Gestionar els centres i instal·lacions esportives que tinga adscrits.

p) El foment, el suport i la potenciació, en tots els ordres, incloent-hi la construcció, reforma i millora d’infraestructures corresponents, de l’esport de pilota valenciana, així com la seua tutela, garantint el seu coneixement, desenvolupament, pràctica i difusió dins i fora de la Comunitat Valenciana, coordinant i ajudant al funcionament de la Federació Esportiva de Pilota Valenciana.
q) Exercir la funció inspectora en matèria d’esport.
r) Incorporar la perspectiva de gènere i de les dones a l’àmbit de l’esport.
s) L’elaboració i la proposta de disposicions sobre matèries del seu àmbit funcional, així com dictar resolucions, circulars i instruccions en assumptes de la seua competència.
t) Iniciar, instruir i resoldre expedients sancionadors per les infraccions previstes en la normativa vigent en matèria de la seua competència.

u) La tramitació, la proposta i, en general, l’execució dels actes de gestió econòmica i administrativa que li corresponguen, dins de l’àmbit funcional del centre directiu i d’acord amb el que establisquen les disposicions i instruccions dictades pels òrgans competents.

v) Actualització dels continguts de la pàgina web de la Conselleria, en l’àmbit funcional del centre directiu, sense perjuí de les atribucions de l’òrgan competent en matèria de tecnologies de la informació.

x) Qualsevol altra funció que li encomanen els titulars de la Conselleria o la secretaria autonòmica de què depèn, o li conferisquen les disposicions vigents.
2. De la Direcció General d’Esport depén, com a unitat administrativa de nivell superior, la Subdirecció General d’Esport

Article 25. Subdirecció General d’Esport
1. La Subdirecció General d’Esport exercirà, en particular, les funcions següents:
a) Programació econòmica, elaboració i gestió del pressupost.
b) Coordinació de la gestió amb els òrgans de la Conselleria competents en matèria econòmica, administrativa i jurídica.
c) Tramitació dels convenis i disposicions de la Direcció General d’Esport.
d) Organitzar i dirigir el funcionament del Registre d’Entitats Esportives de la Comunitat Valenciana.
e) Promoció de l’associacionisme esportiu en l’àmbit de la Comunitat Valenciana.
f) Realitzar la normativa i el seguiment i coordinació dels processos electorals de les federacions esportives de la Comunitat Valenciana.

g) Exercir la tutela de les federacions esportives de la Comunitat Valenciana, sense detriment de la seua activitat privada.
h) Suport administratiu al Tribunal de l’Esport de la Comunitat Valenciana, així com la tramitació dels procediments sancionadors, d’inspecció i d’arbitratge en l’esport.
i) Elaborar propostes econòmiques, informes, normatives i circulars sobre matèries del seu àmbit funcional.
2. Així mateix, a la Subdirecció General d’Esport li correspon planificar, dirigir, controlar, coordinar i supervisar l’activitat dels serveis sota la seua dependència que s’indiquen a continuació:
a) Servei de Promoció de l’Esport i Activitat Física.
b) Servei d’Esport d’Elit i Formació Esportiva.
c) Servei d’Infraestructures Esportives.
3. El Servei de Promoció de l’Esport i Activitat Física té assignades les funcions següents:
a) Fomentar i promocionar l’esport per a tots i l’esport en edat escolar i diversificar les accions i programes esportius en atenció a tots els sectors i àmbits socials.
b) Dinamitzar la pràctica esportiva ciutadana en col·laboració amb entitats i organismes esportius i fomentar el coneixement i hàbit de la pràctica de l’activitat esportiva d’oci, recreació o salut entre tota la població.
c) Organitzar i gestionar els Jocs Esportius de la Comunitat Valenciana, així com desenvolupar programes i actuacions d’esport base en col·laboració amb les federacions esportives de la Comunitat Valenciana i entitats locals.
d) Implantar i desenvolupar programes esportius en edat escolar en els centres docents i coordinar el reconeixement de centres educatius promotors de l’activitat física i l’esport.
e) Promoure la cooperació i col·laboració en matèria d’esport i activitat física en relació amb l’educació i la salut.
f) Promoure mesures i programes que afavorisquen i faciliten la pràctica de l’esport base i que garantisquen l’adequada protecció de l’esportista en edat escolar, així com la difusió del joc net i dels valors de l’esport i l’activitat física.
g) Establir mesures de col·laboració i coordinació amb les universitats de la Comunitat Valenciana, i entre aquestes, per al desenvolupament de l’esport universitari.
h) Fomentar l’esport i l’activitat física de les persones amb discapacitat física, psíquica o sensorial i de tots aquells altres col·lectius que requerisquen una especial atenció.
i) Dirigir i gestionar les escoles de la mar de la Generalitat i fomentar i difondre les activitats nàutiques i els esports relacionats amb la mar.

j) Fomentar les accions per a la inclusió de les persones immigrants en les activitats esportives, des d’una perspectiva de respecte a la diversitat cultural.
k) Tramitar els expedients d’ajudes i subvencions de les matèries relacionades amb les seues funcions i concretament amb promoció esportiva, campanyes i Jocs Esportius.
l) Elaborar propostes econòmiques, informes, normatives i circulars sobre matèries del seu àmbit funcional.
4. El Servei d’Esport d’Elit i Formació Esportiva té assignades les funcions següents:
a) Donar suport i tutelar la persona esportista i els seus clubs, les federacions esportives, i, especialment, l’esport d’elit no professional, establint els beneficis per a les persones esportistes que accedisquen a aquesta condició.
b) Elaborar la llista d’esportistes d’elit i promoure mesures que faciliten la dedicació a l’esport de les persones, establint formes de protecció, beques i beneficis educatius.
c) Gestionar els guardons i reconeixements que atorga la Generalitat a les persones esportistes i entitats.
d) Desenvolupar la Xarxa de Centres de Tecnificació Esportiva de la Comunitat Valenciana, implantant centres distribuïts geogràficament amb serveis de suport a l’esportista, residència, educatius i de tecnificació esportiva adequats al nivell dels esportistes, així com dirigir i gestionar els centres de tecnificació.
e) Elaborar, en col·laboració amb les federacions esportives, programes de tecnificació i plans especials de preparació per a la millora física i tècnica dels esportistes. 
f) Fomentar la formació i els ensenyaments en l’àmbit esportiu de la Comunitat Valenciana, col·laborant amb les federacions esportives per a l’organització dels cursos d’entrenadors i el reciclatge en les seues diferents àrees i nivells.
g) Col·laborar amb l’òrgan competent en matèria educativa en el desenvolupament dels ensenyaments esportius que conduïsquen a l’obtenció de títols acadèmics.
h) Coordinar i ajudar al funcionament de la Federació Esportiva de Pilota Valenciana.
i) Tramitar els expedients d’ajudes i subvencions de les matèries relacionades amb les seues funcions i, concretament, amb esportistes, entitats esportives, clubs d’elit, federacions esportives, esdeveniments especials, tecnificació, seleccions autonòmiques, especialització esportiva i formació.
j) Elaborar propostes econòmiques, informes, normatives i circulars sobre matèries del seu àmbit funcional.
5. El Servei d’Infraestructures Esportives té assignades les funcions següents:
a) Realitzar propostes i informes d’establiment de criteris i requisits tècnics necessaris per a l’elaboració de plans de viabilitat, construcció, obertura i gestió de les instal·lacions esportives d’ús públic.

b) Gestionar el Mapa de l’Esport de la Comunitat Valenciana.
c) Gestionar el Cens d’Instal·lacions Esportives de la Comunitat Valenciana i aprovar els criteris per a la seua elaboració.
d) Elaborar el Pla director d’Instal·lacions Esportives, que constarà d’un cens d’instal·lacions, actualitzat permanentment, i una normativa bàsica de manteniment i construcció d’instal·lacions esportives.

e) Realitzar propostes de plans de construcció d’instal·lacions esportives.
f) Supervisar l’actual xarxa d’infraestructures a la Comunitat Valenciana i les que puguen desenvolupar-se en el futur, d’acord amb el Pla director d’Instal·lacions Esportives.
g) Redactar i actualitzar la Normativa Bàsica d’Instal·lacions Esportives i de l’Equipament Esportiu a la Comunitat Valenciana que hauran de complir totes les instal·lacions d’ús públic, així com la vigilància del seu compliment.
h) Redactar les condicions tècniques que hauran de complir les instal·lacions esportives en centres docents no universitaris per a la seua compatibilitat i ús tant en horaris lectius com fora d’aquests i establir les condicions d’ús compartit d’instal·lacions esportives municipals i docents.
i) Establir les mesures de protecció per a l’accés i ús esportiu dels espais per a la pràctica esportiva en el medi natural (aeri, terrestre i marí).
j) Gestionar les inversions en els centres i instal·lacions esportives que tinga adscrits.
k) Coordinar i informar la supervisió de projectes i el seguiment de les inversions d’instal·lacions esportives en matèria de la seua competència.
l) Tramitar els expedients d’ajudes i subvencions de les matèries relacionades amb les seues funcions i, concretament, el desenvolupament de la xarxa d’infraestructures esportives de la Comunitat Valenciana i el Mapa de l’Esport

CAPÍTOL III
Sotssecretaria

Article 26. Sotssecretaria
La persona titular de la Sotssecretaria, sota la directa dependència de la persona titular de la Conselleria, exerceix les atribucions que li confereix l’article 69 de la Llei del Consell, així com les que li assignen el present reglament, les altres disposicions legals i aquelles que el conseller o la consellera li encomane. Entre altres, exerceix les funcions següents:
a) Dirigir i gestionar els serveis generals i dependències comunes de la Conselleria.
b) Tramitar els expedients de contractació.
c) Gestionar la tramitació i coordinació dels convenis i acords de col·laboració del departament, així com els que hagen de proposar-se al Consell per a la seua subscripció amb entitats públiques o privades.
d) Tramitar els expedients de responsabilitat patrimonial.
e) Coordinar, supervisar i controlar l’organització i el funcionament de tots els centres, serveis i unitats de la Conselleria.
f) Tramitar i coordinar les consultes davant de l’Advocacia General de la Generalitat que assistisca el departament, dels òrgans superiors i directius i unitats administratives de la Conselleria.
g) Supervisar i remetre els expedients d’assumptes que s’hagen d’elevar a la Comissió de Secretaris Autonòmics i Subsecretaris, així com emetre un informe sobre els assumptes que hagen de sotmetre’s al Consell, al president o presidenta de la Generalitat o a altres òrgans, quan això siga preceptiu o així ho dispose la persona titular de la Conselleria.
h) Coordinar la tramitació de projectes normatius.
i) Informar el personal directiu de la Conselleria de la procedència legal i viabilitat econòmica dels seus projectes, plans i programes d’actuació.
j) Realitzar la planificació i programació econòmica, elaborar la proposta d’avantprojecte del pressupost anual, tramitar les modificacions pressupostàries i realitzar el seguiment de l’execució del pressupost.

k) Tramitar i formalitzar els ingressos que s’originen per les activitats dels distints centres directius del departament.
l) Dissenyar, executar i mantindre actualitzats els programes d’informació i gestió econòmica del departament, establint les directrius per a la correcta gestió de despeses i ingressos i l’òptima utilització dels recursos.
m) Planificar i controlar les inversions i operacions de capital de la Conselleria, realitzant els actes de gestió que reglamentàriament li corresponguen.
n) Tramitar, proposar i, en general, executar els actes de gestió econòmica i administrativa que corresponguen a l’àmbit funcional de la Sotssecretaria i d’acord amb el que establisquen les disposicions i instruccions dictades pels òrgans competents.
o) Gestionar les despeses de personal del departament i tramitar les incidències de nòmina, sense perjuí de les facultats atribuïdes a altres òrgans, exercint la direcció, coordinació i control sobre les diferents unitats de la Conselleria que intervinguen en el procés d’elaboració d’esta.

p) La gestió patrimonial dels béns afectes a la Conselleria.
q) Disposar la publicació, quan pertoque, de les disposicions, resolucions i anuncis que emanen d’òrgans de la Conselleria en els diaris oficials.
r) Elaborar, emetre informes i proposar disposicions sobre matèries del seu àmbit funcional, així com dictar resolucions, circulars i instruccions en assumptes de la seua competència.
s) Promoure i coordinar les accions i mesures de transparència que s’establisquen en l’àmbit de la Conselleria, en compliment del que disposa la Llei 2/2015, de 2 d’abril, de Transparència, Bon Govern i Participació Ciutadana de la Comunitat Valenciana, i fer el seguiment i vigilància.
t) Exercici de la potestat disciplinària respecte al personal adscrit a la Conselleria, excepte en el cas que la sanció proposada siga la de separació del servei.

Article 27. Unitats dependents de la Sotssecretaria
De la Sotssecretaria depenen les unitats següents:
1. La Secretaria General Administrativa, a la qual correspon, amb la màxima jerarquia del nivell administratiu, prestar suport directe a la persona titular de la Sotssecretaria i, sota la seua autoritat, exercir la direcció, coordinació i supervisió dels serveis generals de la Conselleria, de conformitat amb el que preveu l’article 73.2 de la Llei del Consell.

2. La Subdirecció General de Règim Econòmic, a la qual li correspon planificar, dirigir, controlar, coordinar i supervisar l’activitat dels serveis sota la seua dependència.
3. La Subdirecció General del Gabinet Tècnic.
4. El Servei de Coordinació de Fons Europeus.

Article 28. Secretaria General Administrativa
1. La Secretaria General Administrativa s’estructura en els serveis següents:
a) Servei de Personal.
b) Servei de Coordinació.
c) Servei de Suport Tècnic i Assumptes Generals.
2. Al Servei de Personal li corresponen les funcions següents:
a) Vetlar pel compliment de la normativa en matèria de personal.
b) Tramitar els expedients disciplinaris.
c) Custodiar els expedients personals.
d) Gestionar les pràctiques formatives de l’alumnat de distints nivells educatius que es realitzen en la Conselleria.
e) Gestionar, informar i, elaborar la proposta de resolució dels assumptes relatius al personal funcionari d’administració general i especial, i del personal laboral del departament, excepte el personal docent, fisioterapeutes, educadors o educadores d’educació especial i educadors o educadores d’escola infantil.
f) Tramitar les vacacions, llicències i permisos del personal.
g) Elaborar els informes necessaris als efectes de creació de llocs de treball, la preparació de les propostes de modificació de relacions de llocs de treball i actualitzacions.
h) Exercir el control horari.
i) Tramitar les reclamacions prèvies i recursos en matèria de personal.
j) Qualsevol funció que en matèria de gestió de personal li siga encomanada.
3. Al Servei de Coordinació li corresponen les funcions següents:

a) Realitzar els tràmits necessaris per a la publicació d’actes o disposicions en els diaris oficials.
b) Coordinar, tramitar i supervisar les disposicions, resolucions i la resta d’actes, per a la seua posterior remissió a la unitat administrativa amb funcions en matèria de política lingüística, traducció i correcció de textos.
c) Tramitar els assumptes que s’hagen d’elevar a la Comissió de Secretaris Autonòmics i Subsecretaris i al Consell, el trasllat dels seus acords i la custòdia de les certificacions d’aquests.
d) Coordinar la tramitació dels projectes normatius, així com col·laborar amb les direccions generals en l’elaboració d’aquests.
e) Prestar assistència tècnica a les direccions generals per a la preparació de convocatòries de subvencions.
f) Tramitar i coordinar els convenis i acords de col·laboració.
g) Organitzar i coordinar l’Oficina d’Informació Administrativa i Assistència i Informació al Ciutadà.
h) L’organització de l’arxiu i del registre general de documents.

4. Al Servei de Suport Tècnic i Assumptes Generals li corresponen les funcions següents:
a) Assessorar tècnicament, analitzar, fer el seguiment i recopilar la informació en les matèries que siguen de l’exclusiva competència de la Sotssecretaria i, si és el cas, preparar estudis i informes tecnicojurídics sobre aquests assumptes.
b) Sota la supervisió de la Sotssecretaria, coordinar la inspecció de tots els serveis del seu àmbit, proposar els projectes o plans d’actuació i programes de necessitats de la Conselleria, així com les reformes encaminades a millorar i perfeccionar els serveis dels distints centres de la Conselleria respecte a la seua organització i mètodes de treball, atenent principalment els seus costos i rendiments.
c) Efectuar propostes de racionalització dels procediments administratius, en coordinació amb la resta de departaments de la Conselleria.

d) Coordinar la informació corporativa de la pàgina web de la Conselleria, en col·laboració amb els centres directius d’aquesta i sense perjuí de les atribucions de l’òrgan competent en matèria de tecnologies de la informació.
e) Fer el seguiment i control de les comissions i la resta d’òrgans col·legiats.
f) Gestionar, controlar i supervisar els serveis generals i dependències comunes.
g) Supervisar i coordinar el parc mòbil i les instal·lacions de la Conselleria.
h) Organitzar i coordinar el personal subaltern i conductors.
i) Elaborar la proposta d’adquisició de mobiliari i material fungible i inventariable, el manteniment de béns i serveis i el tràmit dels altres assumptes generals.
j) Portar a terme, en relació amb la legislació de prevenció de riscos laborals, la coordinació d’activitats empresarials.

Article 29. Subdirecció General de Règim Econòmic
1. La Subdirecció General de Règim Econòmic s’estructura en els serveis següents:
a) Servei de Programació Econòmica i Pressupostos.
b) Servei de Contractació.
c) Servei de Gestió Patrimonial.
d) Servei de Gestió Econòmica i Nòmines.
2. Al Servei de Programació Econòmica i Pressupostos li corresponen les funcions següents:
a) Realitzar la planificació i programació econòmica.
b) Coordinar l’elaboració de la proposta de l’avantprojecte del pressupost anual del departament, tramitar les modificacions pressupostàries, portar el seguiment de l’execució del pressupost i elaborar els informes de gestió d’aquest.
c) Confeccionar memòries economicofinanceres dels avantprojectes de llei, projectes de disposicions generals, resolucions o convenis amb repercussió en la despesa pública, i emetre informes sobre la viabilitat econòmica dels projectes, plans i programes d’actuació.

d) Executar la tramitació i formalització dels ingressos i devolució dels indeguts.
e) Estudiar, proposar, executar i mantindre actualitzats els programes d’informació i gestió econòmica, amb vista a l’òptima utilització dels recursos.
f) Coordinar i efectuar el seguiment de l’execució de tots els programes pressupostaris del departament.
g) Elaborar la informació estadística de la despesa pública en educació.
h) Coordinar i elaborar la informació econòmica que sol·licite la Sindicatura de Comptes, la Intervenció General o altres òrgans superiors, i elaborar la memòria economicofinancera per a l’establiment dels preus públics.
3. Al Servei de Contractació li corresponen les funcions següents:

a) Estudi, preparació, formulació i seguiment de l’execució dels expedients de contractació de la Conselleria.
b) Prestar assessorament i assistència tècnica i jurídica en matèria de contractació als departaments de la Conselleria.
c) Elaborar propostes d’instruccions i circulars en matèria de contractació.
d) La gestió economicoadministrativa en relació amb els expedients de contractació.
e) Tramitar i efectuar el seguiment dels expedients de compres centralitzades.
f) Efectuar la gestió economicopressupostària de les inversions del departament.
g) Totes les funcions que corresponguen o se li encomanen relatives a la contractació.
4. Al Servei de Gestió Patrimonial li corresponen les funcions següents:
a) Tramitació dels expedients de responsabilitat patrimonial del departament.
b) Tramitació dels expedients d’indemnització especial per les despeses extraordinàries que impliquen determinades comissions de servei o pels danys que patisquen els comissionats en els seus béns.
c) Gestió dels béns i drets de la Generalitat adscrits a la Conselleria i dels expedients per a la seua afectació o desafectació.
d) Tramitació d’expedients d’adquisició, arrendament, cessió o posada a disposició d’immobles a favor de la Conselleria.
e) Tramitació dels sinistres penals que tenen cobertura amb càrrec a la pòlissa de responsabilitat civil derivada d’un procés penal, seguiment del compliment de les condicions contractuals de cobertura, execució de les sentències, així com qualsevol incidència relacionada amb l’esmentada pòlissa, inclosa la redacció dels plecs de condicions per a successives licitacions.
5. Al Servei de Gestió Econòmica i Nòmines li corresponen les funcions següents:
a) Avaluar els costos de funcionament de les direccions territorials del departament i la seua posterior tramitació comptable.
b) Realitzar estudis, informes i propostes en matèria de retribucions de personal.
c) Gestionar les despeses de personal del departament i tramitar les incidències de nòmines del personal no docent.
d) Exercir la coordinació de les unitats de gestió descentralitzada de la nòmina de personal docent i elaborar la proposta de despeses de personal de l’avantprojecte de pressupostos del departament.
e) Elaborar la proposta d’avantprojecte del pressupost del centre directiu.
f) La gestió economicoadministrativa que corresponga al centre directiu.
g) Coordinar i efectuar el seguiment de les distintes caixes fixes de la Conselleria.

Article 30. Subdirecció General del Gabinet Tècnic
1. Depenent funcionalment de la persona titular del departament i orgànicament de la Sotssecretaria, a la Subdirecció General del Gabinet Tècnic li corresponen les funcions concernents a assessorament tècnic, informes, estudis, documentació i seguiment parlamentari. A més, exercirà com a Unitat d’Igualtat de la Conselleria, amb caràcter transversal i en coordinació amb la Direcció General de l’Institut Valencià de les Dones i per la Igualtat de Gènere. Les funcions com a Unitat d’Igualtat seran:
a) Vetlar per l’aplicació efectiva del principi d’igualtat entre dones i homes.
b) Dur a terme el seguiment, avaluació del desenvolupament i grau de compliment de la normativa vigent en matèria d’igualtat entre dones i homes.
c) Assessorar en l’elaboració d’informes sobre impacte per raó de gènere.
d) Supervisar i proposar mesures per a la incorporació de la perspectiva de gènere en els contractes, subvencions, convenis, acords, gestió de recursos humans i qualsevol altra actuació que es duga a terme en l’àmbit de les seues competències, així com analitzar l’impacte dels resultats que la seua realització ha tingut respecte del gènere.
e) Supervisar i proposar mesures per a la incorporació de la perspectiva de gènere en l’elaboració dels pressupostos.
f) Demanar la informació estadística generada per l’activitat del departament i assessorar en relació amb la seua elaboració, així com realitzar l’anàlisi, seguiment i control, des de la dimensió de gènere, de les estadístiques oficials relacionades amb el seu àmbit competencial.
g) Promoure l’elaboració d’estudis d’investigació i informes tècnics de diagnòstic de la situació de les dones, en relació amb les àrees d’activitat del departament, amb la finalitat de detectar i corregir possibles situacions de desigualtat entre dones i homes.
h) Assessorar en l’elaboració dels plans d’igualtat previstos en la normativa de funció pública valenciana, col·laborar en la seua avaluació i proposar l’adopció de mesures correctores.
i) Impulsar la formació i sensibilització del personal del seu departament en relació a l’abast i significat del principi d’igualtat d’oportunitats entre dones i homes, per mitjà de la formulació de propostes d’accions formatives a la Direcció General d’Institut Valencià de les Dones i per la Igualtat de Gènere.
j) Impulsar i proposar mesures específiques dirigides a corregir situacions de desigualtat social que afecten especialment dones en exclusió social, víctimes de violència o que pateixen discriminació múltiple.

k) Promoure i impulsar el desenvolupament de mesures de coresponsabilitat i conciliació de la vida personal, laboral i familiar que s’adopten des de la conselleria amb competències en funció pública.
2. La Subdirecció General del Gabinet Tècnic s’estructura en els serveis següents:
a) El Servei d’Informes i Activitat Parlamentària, al qual correspon assessorar, d’acord amb criteris de competència tècnica i des d’una perspectiva pluridisciplinària, la persona titular del departament, elaborar i analitzar la informació i documentació sobre les matèries pròpies de la Conselleria, preparant els informes i estudis tècnics i memòries necessaris, proposar i tramitar les actuacions de la Conselleria relacionades amb l’activitat parlamentària.
b) El Servei de Documentació, Publicacions i Estadística Departamental, al qual correspon gestionar les bases de dades documentals d’interés per a la Conselleria, col·laborar en el tractament, l’organització i la recuperació de la documentació rellevant per al desenvolupament de les funcions d’assessorament corresponents a la Subdirecció General, proposar i elaborar publicacions i estadístiques en matèria de la Conselleria.

Article 31. Servei de Coordinació de Fons Europeus
Depenent funcionalment de la persona titular del departament i orgànicament de la Sotssecretaria, al Servei de Coordinació de Fons Europeus li correspon la coordinació dels distints departaments de la Conselleria que gestionen projectes finançats amb fons europeus, així com conéixer i estudiar les distintes fonts de finançament comunitari a l’àmbit competencial i la seua difusió als distints departaments de la Conselleria.

TÍTOL III
Les direccions territorials

Article 32. Estructura territorial de la Conselleria d’Educació, Investigació, Cultura i Esport
1. Com a expressió del principi de desconcentració administrativa, en cada una de les tres províncies d’Alacant, Castelló i València, existirà una direcció territorial d’Educació, Investigació, Cultura i Esport, amb rang de subdirecció general, sota la dependència orgànica de la Sotssecretaria i amb competència en el territori de la respectiva província.

2. Funcionalment, les direccions territorials depenen de cada centre directiu, en consideració a la matèria a què, en cada cas, es referisca la corresponent actuació administrativa.

Article 33. Titulars de les direccions territorials
1. Al capdavant de cada una de les direccions territorials existirà un director o directora territorial, nomenat per la persona titular de la Conselleria, amb el caràcter de representant permanent d’aquesta en el seu respectiu territori, que exercirà les funcions en matèria d’educació, investigació cultura i esport.
2. Als titulars de les direccions territorials els correspon la direcció de tots els serveis, programes i activitats que desenvolupen les unitats i els centres dependents o integrats en la direcció territorial, i exercir les funcions de direcció, coordinació i control d’aquests.

Article 34. Funcions de les persones titulars de les direccions territorials
1. Correspon a la persona titular de la direcció territorial vetlar per l’adequat desenvolupament de les funcions pròpies de la Conselleria d’Educació, Investigació, Cultura i Esport en el seu àmbit territorial, fins que no es troben específicament atribuïdes a altres òrgans de l’administració.  
2. La persona titular de la direcció territorial exerceix les funcions que li atribueixen les disposicions vigents, així com les que expressament li deleguen els òrgans directius competents.
3. Contra els actes i resolucions dels directors territorials podrà interposar-se un recurs davant de l’òrgan directiu competent per raó de la matèria, sense perjuí de les excepcions que establisquen les disposicions legals.

Article 35. Atribucions específiques de les persones titulars de les direccions territorials
1. Correspon a cada director o directora territorial d’Educació, Investigació, Cultura i Esport, en l’àmbit del seu respectiu territori, exercir les atribucions en matèria de personal docent no universitari a què es refereixen el Reial Decret 3186/1978, d’1 de desembre, de desconcentració de funcions en les delegacions provincials del Ministeri d’Educació i Ciència, i el Reial Decret 2293/1983, de 28 de juliol, de desconcentració de funcions en les direccions provincials d’Educació i Ciència y en els Rectorats de les universitats estatals.
2. Resoldre les sol·licituds d’autorització prèvia a la desafectació dels immobles i edificis públics escolars de propietat municipal, a què es refereix el Reial Decret 605/1987, de 10 d’abril, pel qual es regula el procediment d’autorització prèvia a la desafectació dels de propietat municipal, conforme al procediment establit en aquest.
3. Igualment correspon a aquesta unitat, en el seu àmbit territorial respectiu, conéixer i, si és el cas, autoritzar les activitats que es desenvolupen en els centres docents públics i en els serveis o departaments de la direcció territorial, quan siguen promogudes per particulars i organismes no dependents d’aquesta.

Article 36. Direcció Territorial d’Educació, Investigació, Cultura i Esport
1. Cada direcció territorial d’Educació, Investigació Cultura i Esport, amb seu en les províncies d’Alacant, Castelló i València, s’estructura en les unitats següents:
1.1. A Alacant i Castelló, el Servei Territorial d’Educació i Política Lingüística, al qual correspon prestar suport i assistència a la persona titular de la direcció territorial, així com coordinar i supervisar els serveis i activitats relacionats amb l’educació i la política lingüística i gestió del multilingüisme.
1.2. A València:
1.2.1. El Servei Territorial d’Educació i Política Lingüística I, al qual li correspon prestar suport i assistència a la persona titular de la direcció territorial en matèria de coordinació i supervisió dels programes educatius; la gestió dels assumptes concernents a centres privats, títols, beques i ajudes a l’estudi, serveis complementaris, i altres activitats relacionades amb l’entorn educatiu i la política lingüística i gestió del multilingüisme, així com qualsevol altra que la persona titular de la direcció territorial li encomane.
1.2.2. El Servei Territorial d’Educació i Política Lingüística II, al qual se li assignen funcions en matèria d’obres, contractació, dotacions i equipament educatiu, així com qualsevol altra que la persona titular de la direcció territorial li encomane.
1.2.3. El Servei de Territorial de Personal, adscrit a la Direcció Territorial de València sota la dependència orgànica del director o directora territorial i la funcional de l’òrgan directiu responsable del personal corresponent, al qual se li assignen les següents funcions en matèria de personal docent i no docent, sense perjuí de l’òrgan en qui residisca la competència resolutòria dels assumptes:
a) Gestionar, emetre informes i propostes de resolució en relació amb les situacions administratives del personal, així com les indemnitzacions per raó del servei.
b) Tramitar i, si és el cas, elevar propostes de resolució en matèria de règim jurídic del personal i dels recursos interposats en aquestes matèries.
c) Realitzar la gestió economicoadministrativa dels assumptes relacionats amb el personal de la Direcció Territorial de València, excloent-ne els que tinga assignats per mitjà d’aquest decret la Secretaria Territorial d’aquesta.
2. En cada direcció territorial existeixen, a més, les següents unitats amb rang de servei:
2.1. La Secretaria Territorial, a la qual correspon la gestió dels assumptes de personal no docent de la direcció territorial, economicoadministratius, registre i informació, assumptes generals i els restants de caràcter administratiu que tinga assignats la direcció territorial o li encomanen la persona titular de la direcció territorial o les persones titulars dels serveis territorials d’educació, excepte els assignats per aquest decret a una altra unitat administrativa. A les direccions territorials d’Alacant i Castelló li correspon així mateix la gestió del personal docent i no docent, obres i contractació.
2.2. La Inspecció Territorial d’Educació, que exerceix les funcions que li atribueixen les disposicions específiques en matèria d’inspecció educativa, depenent funcionalment de la Inspecció General d’Educació.

2.3. Servei Territorial de Cultura i Esport, que exerceix les funcions en matèria d’autoritzacions, ajudes, subvencions, sancions i tramitació d’expedients de cultura i esports en el territori de la respectiva província.
3. En els casos de vacant, absència, malaltia o abstenció legal del director territorial, el substituirà en les seues funcions el secretari territorial.

DISPOSICIONS ADDICIONALS

Primera. Adscripcions a la Direcció General d’Universitat, Investigació i Ciència
L’Agència Valenciana d’Avaluació i Prospectiva (AVAP), creada per la Llei 5/2006, de 25 de maig, de la Generalitat, de creació de l’Agència Valenciana d’Avaluació i Prospectiva, i l’Institut Superior d’Ensenyances Artístiques de la Comunitat Valenciana (ISEACV), creat per la Llei 8/2007, de 2 de març, de la Generalitat, d’ordenació de centres superiors d’ensenyances artístiques i creació de l’ISEACV, queden adscrits a la Conselleria d’Educació, Investigació, Cultura i Esport a través de la Direcció General d’Universitat, Investigació i Ciència.

Segona. Entitats adscrites a la conselleria amb competències en cultura
L’adscripció a la conselleria amb competència en matèria de cultura per la seua normativa reguladora de les entitats Institut Valencià d’Art Modern i CulturArts Generalitat es realitzarà a través de la Secretaria Autonòmica de Cultura i Esport.

Tercera. Adscripció de museus
Queden adscrits a la Secretaria Autonòmica de Cultura i Esport, articulant-se a través de la Direcció General de Cultura i Patrimoni, el Museu de Belles Arts de València, el Museu de la Valltorta, el Museu Arqueològic de Sagunt i el Museu de la Impremta i Arts Gràfiques

Quarta. El Patronat del Palmerar d’Elx i el Patronat del Misteri d’Elx

La dependència orgànica i funcional del Patronat del Palmerar d’Elx, que la Llei 1/1986, de 9 de maig, de la Generalitat, de Tutela del Palmerar d’Elx, estableix respecte de la Conselleria, correspondrà a la Secretaria Autonòmica de Cultura i Esport, i s’articularà a través de la Direcció General de Cultura i Patrimoni.
De la mateixa manera, amb la mateixa dependència, s’articularà a través de l’esmentada direcció general el Patronat del Misteri d’Elx.

Cinquena. Adscripció de l’Arxiu Històric de la Comunitat Valenciana
L’Arxiu Històric de la Comunitat Valenciana queda adscrit a la Direcció General de Cultura i Patrimoni.

Sisena. Adscripció de la Junta Qualificadora de Coneixements de Valencià
La Junta Qualificadora de Coneixements de Valencià queda adscrita a la Direcció General de Política Lingüística i Gestió del Multilingüisme.

Setena. Comissió de Transparència
Dins de l’àmbit de la conselleria i depenent de la Sotssecretaria es constituirà la Comissió de Transparència, en els termes que s’establisca reglamentàriament.

DISPOSICIÓ TRANSITÒRIA

Única. Règim transitori de les unitats i llocs de treball de nivell administratiu
Els distints centres gestionaran els crèdits relatius a les competències que els han sigut atribuïdes pel present decret.
Al mateix temps, les unitats i llocs de treball de nivell administratiu configurades d’acord amb l’anterior estructura de conselleries del Consell i els corresponents reglaments orgànics i funcionals continuaran subsistents, retribuïdes amb càrrec als mateixos crèdits pressupostaris amb què ho estaven fins al moment, i donant el suport administratiu en relació amb aquells assumptes i expedients que els corresponguen en les matèries que gestionaven amb anterioritat a l’entrada en vigor del present decret, sense perjuí de la competència per a resoldre dels òrgans als quals els ha sigut atribuïda.
Tot això es mantindrà fins que es duguen a terme les modificacions pressupostàries derivades del present reglament, així com les actuacions que siguen procedents sobre els esmentats llocs de treball en el marc de la vigent normativa en matèria de funció pública per a l’adequació de la nova estructura orgànica i sense perjuí que, posteriorment, siguen aprovades les relacions de llocs de treball adaptades a aquesta. Així mateix, des del moment d’entrada en vigor del present decret i sense perjuí de l’anterior, es podran produir els canvis d’adscripció d’unitats administratives que siguen procedents, de conformitat amb la reorganització efectuada.

DISPOSICIÓ DEROGATÒRIA

Única. Derogació normativa
Queden derogades totes les disposicions del mateix rang o inferior que s’oposen a aquest decret i expressament el Decret 140/2014, de 5 de setembre, del Consell, pel qual s’aprova el Reglament orgànic i funcional de la Conselleria d’Educació, Cultura i Esport.

DISPOSICIONS FINALS

Primera. Modificació de l’article 4 del Decret 47/1989, de 4 d’abril, del Consell de la Generalitat Valenciana, pel qual es regulen les funcions, composició i organització de la Junta Qualificadora de Coneixements de Valencià
Es modifica l’article 4 del Decret 47/4989, de 4 d’abril, del Consell de la Generalitat Valenciana, pel qual es regulen les funcions, composició i organització de la Junta Qualificadora de Coneixements de Valencià, que queda redactat de la manera següent:
U. La composició de la Junta Qualificadora de Coneixements de Valencià es la següent:
a) President: la persona titular de la direcció general amb competències en matèria de política lingüística.
b) Vicepresident: la persona titular del Servei d’Acreditació i Assessorament.
c) Un vocal, nomenat pel conseller d’Educació, Investigació, Cultura i Esport, a proposta de la persona titular de la direcció general amb competències en matèria de funció pública.
d) Un vocal en representació de cada una de les universitats públiques de la Comunitat Valenciana, nomenats pel conseller d’Educació, Investigació, Cultura i Esport, a proposta dels respectius rectors.

e) Deu vocals nomenats pel conseller Educació, Investigació, Cultura i Esport, a proposta de la persona titular de la direcció general amb competències en matèria de política lingüística i gestió del multilingüisme, entre persones de prestigi relacionades amb l’ensenyança i difusió del valencià.
f) Secretari, sense vot: un funcionari de la direcció general amb competències en matèria de política lingüística, designat pel seu titular, que podrà ser lliurement cessat pel mateix òrgan que el va nomenar.
Dos. Els vocals del ple de la Junta Qualificadora de Coneixements de Valencià seran nomenats per un període de tres anys i cessaran automàticament quan cesse el titular de l’òrgan que els va nomenar..

Segona. Habilitació per al desplegament i execució del decret
Es faculta la persona titular de la Conselleria d’Educació, Investigació, Cultura i Esport per a dictar les disposicions que requerisca l’execució i desplegament d’aquest decret, en compliment del que disposa l’article 65 de la Llei del Consell.

Tercera. Entrada en vigor
Aquest decret entrarà en vigor l’endemà de la publicació en el Diari Oficial de la Comunitat Valenciana.

València, 18 de setembre de 2015

El president de la Generalitat,
XIMO PUIG I FERRER

El conseller d’Educació, Investigació, Cultura i Esport,
VICENT MARZÀ I IBÁÑEZ